(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΞΓ΄

Παρασκευή, 05 Ιουλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:, σελ.
 α) Προς τον Υπουργό Εθνικής Οικονομίας και Οικονομικών με θέμα: «Παράταση προθεσμίας φορολογικών δηλώσεων έως 30 Σεπτεμβρίου 2024», σελ.
 β) Προς τον Υπουργό Ανάπτυξης και Τροφίμων, με θέμα: «Να εξασφαλιστεί άμεσα η πλήρης άρδευση της Κωπαΐδας και το εισόδημα των αγροτών της περιοχής», σελ.
 γ) Προς τον Υπουργό Παιδείας, Θρησκευμάτων και Αθλητισμού:
 i. με θέμα: «Κατεπείγοντα ζητήματα για το Πανεπιστημιακό Δάσος Περτουλίου. Να σταματήσει τώρα κάθε διαδικασία για την παράδοσή του σε επιχειρηματικούς ομίλους», σελ.
 ii. με θέμα: «Να καταργηθεί και να μην ισχύσει φέτος η Ελάχιστη Βάση Εισαγωγής», σελ.
 iii. με θέμα: «Να παρθούν άμεσα όλα τα απαραίτητα μέτρα για την ασφαλή διαβίωση των οικότροφων στις φοιτητικές εστίες της Αθήνας κατά τους θερινούς μήνες», σελ.

ΠΡΟΕΔΡΕΥΩΝ

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:
 ΠΛΑΚΙΩΤΑΚΗΣ Ι. , σελ.

Β. Επί των επικαίρων ερωτήσεων:
 ΔΗΜΑΣ Χ. , σελ.
 ΚΤΕΝΑ Α. , σελ.
 ΜΑΚΡΗ Ζ. , σελ.
 ΜΑΝΩΛΑΚΟΥ Δ. , σελ.
 ΜΕΤΑΞΑΣ Κ. , σελ.
 ΣΤΑΜΕΝΙΤΗΣ Δ. , σελ.
 ΤΣΟΚΑΝΗΣ Χ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΞΓ΄

Παρασκευή 5 Ιουλίου 2024

Αθήνα, σήμερα στις 5 Ιουλίου 2024, ημέρα Παρασκευή και ώρα 9.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του A΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(Σύμφωνα με την από 4-7-2024 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΞΒ΄ συνεδριάσεώς του, της Πέμπτης 4 Ιουλίου 2024 σε ό,τι αφορά την ψήφιση στο σύνολο του σχεδίου νόμου: «Τροποποίηση του π.δ. 18/1989 «Κωδικοποίηση διατάξεων νόμων για το Συμβούλιο της Επικρατείας» (Α΄ 8) - Μεταφορά διαφορών στα Τακτικά Διοικητικά Δικαστήρια - Ρυθμίσεις για πιλοτική ή κατόπιν προδικαστικού ερωτήματος δίκη ενώπιον του Συμβουλίου της Επικρατείας - Άλλες διατάξεις».)

Κυρίες και κύριοι συνάδελφοι, εισερχόμαστε στην συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στο προγραμματισμένο για σήμερα δελτίο επικαίρων ερωτήσεων, επιτρέψτε μου πρώτα να ανακοινώσω στο Σώμα το δελτίο των επικαίρων ερωτήσεων της Δευτέρας 8 Ιουλίου 2024 το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1194/27-6-2024 επίκαιρη ερώτηση της Βουλευτού Καστοριάς της Κοινοβουλευτικής Ομάδας «Νέα Δημοκρατία»κ. Μαρίας Αντωνίου προς τον Υπουργό Περιβάλλοντος και Ενέργειας,με θέμα: «Κατάρτιση σχεδίου δράσης για την αντιμετώπιση του φαινομένου της εμφάνισης αρκούδων σε περιοχές του αστικού ιστού στην Περιφερειακή Ενότητα Καστοριάς».

2. Η με αριθμό 1186/26-6-2024 επίκαιρη ερώτηση της Βουλευτού Χαλκιδικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Κυριακής Μάλαμα προς την Υπουργό Πολιτισμού, με θέμα: «Πώς θα αντιμετωπιστεί η πρακτική των επαναλαμβανόμενων playlist στα ραδιόφωνα της χώρας;»

3. Η με αριθμό 1208/1-7-2024 επίκαιρη ερώτηση της Βουλευτού Λέσβου της Κοινοβουλευτικής Ομάδας «Κομμουνιστικό Κόμμα Ελλάδας» κ. Μαρίας Κομνηνάκα, προς τον Υπουργό Δικαιοσύνης, με θέμα: «Για την απαράδεκτη καθυστέρηση και αποσιώπηση στοιχείων της έρευνας στην υπόθεση του εγκλήματος των Τεμπών».

4. Η με αριθμό 1178/25-6-2024 επίκαιρη ερώτηση του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Ανάπτυξης, με θέμα: «Ανάγκη για κατάλληλη μοριοδότηση των πυρόπληκτων παραγωγών - πωλητών, που δραστηριοποιούνται σε λαϊκές αγορές του Νομού Έβρου και επλήγησαν από τις καταστροφικές πυρκαγιές του Αυγούστου 2023».

5. Η με αριθμό 1203/1-7-2024 επίκαιρη ερώτηση του Βουλευτή Β1΄ Βόρειου Τομέα Αθηνών της Κοινοβουλευτικής Ομάδας «Νέα Αριστερά» κ. Ευκλείδη Τσακαλώτου προς τον Υπουργό Ναυτιλίας και Νησιωτικής Πολιτικής,με θέμα: «Θα ελέγξει επιτέλους η Κυβέρνηση τις καταγγελίες σε βάρος του Λιμενικού Σώματος;»

6. Η με αριθμό 1181/25-6-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλουπρος τον Υπουργό Υγείας, με θέμα: «Η επίσημη παραδοχή της «ASTRA ZENECA» ότι το εμβόλιο κατά του κορονοϊού συνδέεται με πιθανές παρενέργειες προκαλεί ανησυχία σε εκατομμύρια πολίτες που τα έλαβαν».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1200/28-6-2024 επίκαιρη ερώτηση του Βουλευτή Μαγνησίας της Κοινοβουλευτικής Ομάδας «Νέα Δημοκρατία» κ. Χρήστου Μπουκώρου προς τον Υπουργό Περιβάλλοντος και Ενέργειας,με θέμα: «Αγνοεί, η εγκριτική απόφαση της Ρυθμιστικής Αρχής Αποβλήτων Ενέργειας και Υδάτων, σχετικά με την εγκατάσταση πλωτού σταθμού υγροποιημένου φυσικού αερίου στον Παγασητικό, την άποψη της τοπικής κοινωνίας, της αυτοδιοίκησης και των επιστημονικών φορέων».

2. Η με αριθμό 1197/28-6-2024 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χρήστου Γιαννούλη προς τον Υπουργό Υποδομών και Μεταφορών, με θέμα: «Υπερδιπλάσια έκταση του δάσους του Σεϊχ Σου θα υλοτομηθεί σε σχέση με αυτή που εγκρίθηκε αρχικά με την Απόφαση Έγκρισης Περιβαλλοντικών Όρων».

3. Η με αριθμό 1180/25-6-2024 επίκαιρη ερώτηση του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Κλιματικής Κρίσης και Πολιτικής Προστασίας,με θέμα: «Αδικαιολόγητη εξαίρεση των Δήμων Αλεξανδρούπολης - Σαμοθράκης από την εκδήλωση ενδιαφέροντος προκειμένου για χορήγηση οικονομικής ενίσχυσης σε επιχειρήσεις με οικονομικές απώλειες στον Νομό Έβρου που επλήγησαν από τις καταστροφικές πυρκαγιές Αυγούστου - Σεπτεμβρίου 2023».

4. Η με αριθμό 1192/27-6-2024 επίκαιρη ερώτηση του Βουλευτή Αχαΐας της Κοινοβουλευτικής Ομάδας «Νίκη» κ. Σπυρίδωνα Τσιρώνη προς τον Υπουργό Εθνικής Άμυνας,με θέμα: «Προβλήματα λειτουργίας Κέντρου Εκπαίδευσης Τεχνικού (ΚΕΤΧ) στην Πάτρα».

5. Η με αριθμό 1198/28-6-2024 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας, με θέμα: «Υπερκορεσμός ΑΠΕ στον Δήμο Αγρινίου».

6. Η με αριθμό 1193/27-6-2024 επίκαιρη ερώτηση του Βουλευτή Αχαΐας της Κοινοβουλευτικής Ομάδας «Νίκη» κ. Σπυρίδωνα Τσιρώνη προς την Υπουργό Κοινωνικής Συνοχής και Οικογένειας, με θέμα: «Δράσεις για την προβολή της πολύτεκνης οικογένειας».

7. Η με αριθμό 1199/28-6-2024 επίκαιρη ερώτηση του Βουλευτή Μαγνησίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Μεϊκόπουλου προς τον Υπουργό Περιβάλλοντος και Ενέργειας,με θέμα: «Θετικά γνωμοδοτεί η Κυβέρνηση για το LNG στον Παγασητικό παρά τις αντιδράσεις σύσσωμης της τοπικής κοινωνίας και επιστημονικών φορέων».

8. Η με αριθμό 1196/28-6-2024 επίκαιρη ερώτηση του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημήτριου Νατσιούπρος τον Υπουργό Εθνικής Άμυνας,με θέμα: «Χρησιμοποίηση Μη Επανδρωμένων Αεροσκαφών (MEA) των ΗΠΑ που σταθμεύουν στη Λάρισα για την υποστήριξη επίθεσης με πυραύλους ATACMS στην Κριμαία».

9. Η με αριθμό 1201/28-6-2024 επίκαιρη ερώτηση του Βουλευτή Πρεβέζης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Κωνσταντίνου Μπάρκα προς τον Υπουργό Υγείας, με θέμα: «Η επικίνδυνη υποστελέχωση και η έλλειψη ιατρικού προσωπικού που αντιμετωπίζουν τα κέντρα υγείας του Νομού Πρέβεζας».

10. Η με αριθμό 1202/28-6-2024 επίκαιρη ερώτηση του Βουλευτή Κορινθίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Ψυχογιού προς τον Υπουργό Εσωτερικών, με θέμα: «Κλειστός ο δρόμος Αλεποχωρίου - Σχίνου. Να γίνουν άμεσα οι αναγκαίες παρεμβάσεις για να ανοίξει με ασφάλεια ο δρόμος».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4426/231/19-4-2024 ερώτηση και αίτηση κατάθεσης εγγράφων του Βουλευτή Φθιώτιδος της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ιωάννη Σαρακιώτη προς την Υπουργό Εργασίας και Κοινωνικής Ασφάλισης, με θέμα: «Η δυσλειτουργία του Κέντρου Προώθησης της Απασχόλησης ΔΥΠΑ Καρπενησίου ΚΠΑ2 υπονομεύει την ενίσχυση της απασχόλησης, την καταπολέμηση της ανεργίας, τη διασύνδεση της αγοράς εργασίας με τις επιχειρήσεις και την εύρυθμη λειτουργία αυτών».

2. Η με αριθμό 4786/20-5-2024 ερώτηση της Βουλευτού Λακωνίας της Κοινοβουλευτικής Ομάδας «ΠΑΣΟΚ - Κίνημα Αλλαγής», κ. Παναγιώτας Γρηγοράκου προς τον Υπουργό Υγείας, με θέμα: «Νοσοκομείο Μολάων: Ώρα μηδέν».

3. Η με αριθμό 4424/19-4-2024 ερώτηση του Βουλευτή Φθιώτιδος της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ιωάννη Σαρακιώτη προς τον Υπουργό Υποδομών και Μεταφορών, με θέμα: «Συνεχίζεται η γενικευμένη αγωνία των κατοίκων της περιοχής του Κόμματος Φθιώτιδας απέναντι στον κίνδυνο επανεμφάνισης πλημμυρικών φαινομένων, αντίστοιχων του 2021 - Αναγκαιότητα τοποθέτησης πάνω στις καταγγελίες, προβληματισμούς και τις ανησυχίες της τοπικής κοινωνίας και των φορέων της Αυτοδιοίκησης»

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σάς ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου ότι την Παρασκευή 5 Ιουλίου 2024 οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 1211/1-7-2024 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών κ. Χρίστο Δήμα.

Οι υπ’ αριθμόν 1204/1-7-2024, 1206/1-7-2024 και 1209/1-7-2024 επίκαιρες ερωτήσεις θα απαντηθούν από την Υφυπουργό Παιδείας, Θρησκευμάτων και Αθλητισμού κ. Ζωή Μακρή.

Η υπ’ αριθμόν 1205/1-7-2024 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Διονύσιο Σταμενίτη.

Και η υπ’ αριθμόν 1179/25-6-2024 επίκαιρη ερώτηση που απευθύνεται προς τον Υπουργό Εσωτερικών κ. Θεόδωρο Λιβάνιο δεν θα απαντηθεί λόγω αναρμοδιότητας».

Κατόπιν τούτου, ξεκινάμε με την τέταρτη με αριθμό 1211/1-7-2024 επίκαιρη ερώτηση δεύτερου κύκλου του Βουλευτή Β΄ Δυτικής Αττικής της Κοινοβουλευτικής Ομάδας «Κομμουνιστικό Κόμμα Ελλάδας» κ. Χρήστου Τσοκάνη προς τον Υπουργό Εθνικής Οικονομίας και Οικονομικών με θέμα: «Παράταση προθεσμίας φορολογικών δηλώσεων έως 30 Σεπτεμβρίου 2024».

Ορίστε, κύριε Τσοκάνη, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Καλημέρα!

Είμαστε εδώ σήμερα όχι για να ζητήσουμε απαντήσεις σε ερωτηματικά, αλλά για να δώσουμε λύσεις εδώ και τώρα. Δεν βρίσκομαι εδώ μόνο ως εκπρόσωπος του ΚΚΕ, αλλά και ως αυτοαπασχολούμενος λογιστής, φοροτεχνικός και μέλος της ΕΦΕΕΑ.

Συζητάμε σήμερα σε μια περίοδο που η Κυβέρνηση τρομοκρατεί φορολογούμενους, μισθωτούς, συνταξιούχους, μικρούς αυτοαπασχολούμενους, βιοπαλαιστές αγρότες και όλο τον κλάδο των λογιστών φοροτεχνικών. Για μία ακόμη χρονιά η κατάθεση των φορολογικών δηλώσεων εξελίσσεται σε εφιάλτη για τον κλάδο των φοροτεχνικών ελευθέρων επαγγελματιών και μισθωτών. Οι προθεσμίες που έχουν οριστεί από το αρμόδιο Υπουργείο και την ΑΑΔΕ για υποβολή φορολογικών δηλώσεων μισθωτών και συνταξιούχων, αλλά και για τους ελεύθερους επαγγελματίες, φυσικά και για τα νομικά πρόσωπα έως τις 26 Ιουλίου είναι πρακτικά αδύνατο -αδύνατο, επαναλαμβάνω- να τηρηθούν, αφού μέχρι στιγμής έχουν κατατεθεί περίπου στο 60% των δηλώσεων, εξ αυτών τετρακόσιες είκοσι χιλιάδες προσυμπληρωμένων, με 30% αυτών με πολύ σοβαρά λάθη, που μπορούμε και να τα κατονομάσουμε στην ανάλωση κεφαλαίου, στους τόκους, στα αυτοκίνητα, στη διαμονή, στα ενοίκια.

Η επιμονή για ολοκλήρωση της διαδικασίας εντός του υπάρχοντος χρονοδιαγράμματος για την αποφυγή προστίμων οδηγεί χιλιάδες λογιστές κυριολεκτικά στην εξάντληση.

Ταυτόχρονα, λόγω των ασφυκτικών χρονοδιαγραμμάτων το ενδεχόμενο λάθους αυξάνεται, ενώ παράλληλα καταγράφονται καθημερινά εκατοντάδες αστοχίες στην αυτόματη συμπλήρωση στοιχείων με ευθύνη κρατικών φορέων ή των τραπεζών. Η έλλειψη χρόνου ακόμα και για τη διασταύρωση πιθανών ατελειών στα προσυμπληρωμένα στοιχεία αυξάνει την πιθανότητα λαθών και κατά συνέπεια αδικαιολόγητων, υπέρογκων προστίμων για χιλιάδες επαγγελματίες, αλλά και για μισθωτούς και συνταξιούχους.

Το ίδιο ισχύει και για τις προσυμπληρωμένες δηλώσεις που τόσο διαφημίστηκαν, οι οποίες μπορεί να κατατέθηκαν αυτόματα, αλλά με τεράστια λάθη τα οποία καλούνται να διορθώσουν πάλι οι λογιστές.

Η Κυβέρνηση με το αρμόδιο Υπουργείο φέρουν μεγάλες ευθύνες για τη φοροληστρική πολιτική που ακολουθούν σε βάρος των λαϊκών στρωμάτων, ενώ και η πολυδιαφημιζόμενη ψηφιοποίηση του συστήματος -βλέπε myDATA, ψηφιακές κάρτες εργασίας- έχει κύριο στόχο την ενίσχυση της φοροαφαίμαξης.

Οι μαζικοί φορείς ελευθέρων επαγγελματιών-φοροτεχνιτών απαιτούν εδώ και τώρα μία σειρά από αυτονόητα μέτρα που θα διευκολύνουν την εργασία τους και θα δώσουν τη δυνατότητα να ανταποκριθούν στα καθήκοντά τους χωρίς να οδηγηθούν σε συνθήκες πλήρους εξάντλησης. Ορισμένα από αυτά τα επείγοντα μέτρα είναι πρώτον, να διαμορφωθεί ένα σαφές νομοθετικό πλαίσιο σχετικά με τις προθεσμίες υποβολής των φορολογικών δηλώσεων, το οποίο θα προβλέπει σχετική περίοδο υποβολής που δεν θα μπορεί να είναι μικρότερη των πέντε μηνών, όπως για παράδειγμα προέβλεπε η αρχική διάταξη του ν.4172/2013. Δεύτερον, να μην υπάρχει καμμία, μα καμμία δηλωτική υποχρέωση προς την ΑΑΔΕ και τον ΕΦΚΑ μέσα στον μήνα Αύγουστο, ώστε να υπάρχει το περιθώριο για ολιγοήμερες διακοπές για όλους τους συναδέλφους. Τρίτον, να ισχύσει ως καταληκτική ημερομηνία υποβολής φορολογικών δηλώσεων για το 2024 η 30ή του Σεπτέμβρη του έτους.

Ερωτάται, λοιπόν, ο κύριος Υπουργός τι προτίθεται να κάνει για την ικανοποίηση όλων των παραπάνω που αποτελούν ένα σημαντικό πρόβλημα καθημερινότητας όλων των συναδέλφων.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τσοκάνη.

Θα απαντήσει ο Υφυπουργός Εθνικής Οικονομίας και Οικονομικών κ. Χρίστος Δήμας.

Ορίστε, κύριε Υφυπουργέ, έχετε τον λόγο

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε συνάδελφε, ως προς την παράταση της προθεσμίας υποβολής φορολογικών δηλώσεων, θέλω αρχικά να επαναλάβω για πολλοστή φορά ότι ήδη από το 2013, βάσει των άρθρων 67 και 68 του Κώδικα Φορολογίας Εισοδήματος, αποτελεί νόμιμη υποχρέωση για τον Έλληνα φορολογούμενο να υποβάλει τη φορολογική του δήλωση μέχρι τις 30 Ιουνίου του αμέσως επόμενου φορολογικού έτους. Αυτό ισχύει από το 2013. Όμως, σε περίπτωση που ο φορολογούμενος αποβιώσει ή μεταφέρει την κατοικία του στο εξωτερικό,η δήλωση υποβάλλεται από τους κατά περίπτωση υπόχρεους καθ’ όλη τη διάρκεια του φορολογικού έτους και συνοδεύεται από συγκεκριμένα δικαιολογητικά που καθορίζονται από τον νόμο.

Ωστόσο, ειδικά για το φορολογικό έτος 2023 η προθεσμία αυτή έχει ήδη μετατεθεί, καθώς γνωρίζετε μιας και είστε και επαγγελματίας του χώρου, για τις 26 Ιουλίου του 2024 και για τα φυσικά, αλλά και για τα νομικά πρόσωπα. Επισημαίνεται ότι λόγω της μετάθεσης της προθεσμίας υποβολής της δήλωσης φορολογίας εισοδήματος νομικών προσώπων και νομικών οντοτήτων, τα φυσικά πρόσωπα που συμμετέχουν σε νομικά πρόσωπα και νομικές οντότητες που τηρούν απλογραφικά βιβλία μπορούν να υποβάλουν τη δήλωση φορολογίας εισοδήματός τους μέχρι τις 16 Αυγούστου του έτους.

Γίνεται, λοιπόν, αντιληπτό ότι οι σχετικές παρατάσεις για την υποβολή των φορολογικών δηλώσεων φέτος δόθηκαν όχι μόνο προς διευκόλυνση κάθε φορολογούμενου, αλλά και για την ομαλή ολοκλήρωση της διαδικασίας κατανοώντας από την πλευρά μας πόσο απαιτητική είναι. Άρα, έχουν δοθεί κάποιες παρατάσεις.

Εν συνεχεία, θέλω να σημειώσω ότι για πρώτη φορά, κάτι που είπατε κι εσείς, αλλά με αρνητική χροιά, δόθηκε η δυνατότητα σε 1,3 εκατομμύριο πολίτες με εισοδήματα κατά κύριο λόγο από μισθούς ή συντάξεις να δουν τα στοιχεία που έχει αποστείλει γι’ αυτούς ο εργοδότης ή ο φορέας τους στην ΑΑΔΕ, καθώς και το φόρο που προκύπτει με βάση αυτά. Ειδικότερα, η προσυμπλήρωση των φορολογικών δηλώσεων γίνεται με βάση τα αρχεία της ΑΑΔΕ, όπως προκύπτουν από τις βεβαιώσεις αποδοχών ή συντάξεων ή αμοιβών που υποβάλλονται ηλεκτρονικά από τους εργοδότες και τους φορείς.

Συνεπώς, ναι υπάρχουν περιπτώσεις που υπάρχει ασυμφωνία με τα στοιχεία και είναι η πρώτη φορά που δοκιμάζεται αυτό το σύστημα με αυτόν τον τρόπο και λογικό είναι να υπάρχουν κάποια λάθη. Άρα, όπου τα στοιχεία είναι προσυμπληρωμένα στους κωδικούς των εισοδημάτων, ο φορολογούμενος θα πρέπει να απευθυνθεί στον εργοδότη ή τον φορέα και σε περίπτωση λανθασμένης υποβολής, θα πρέπει ο εργοδότης ή ο φορέας να υποβάλει ηλεκτρονικά εκ νέου το αρχείο με τα σωστά στοιχεία βεβαίωσης. Σε περίπτωση που ο εργοδότης υποβάλει εκ νέου αρχείο βεβαίωσης, προφανώς αυτά θα συμπληρωθούν.

**ΠΡΟΕΔΡΕΥΩΝ (Ιωάννης Πλακιωτάκης):** Και τώρα τον λόγο έχει ο κ. Τσοκάνης για τη δευτερολογία του.

**ΧΡΗΣΤΟΣ ΤΣΟΚΑΝΗΣ:** Κύριε Πρόεδρε, κύριε Υπουργέ, θα προσπαθήσω να είμαι εγκρατής.

Πρώτον, οι φορολογικές δηλώσεις 2020, 2021, 2022, 2023 είχαν ξεκινήσει από τα μέσα Μαρτίου των εν λόγω ετών και σε ορισμένες περιπτώσεις διήρκησαν έως το τέλος Αυγούστου και Σεπτεμβρίου.

Άρα σε καμμία περίπτωση, τρεις μήνες. Ψεύδεστε, κύριε Υπουργέ, ή σας έδωσαν λάθος πληροφορία.

Δεύτερον, φέτος οι δηλώσεις άνοιξαν στις 26 Απριλίου. Λέτε να κάναμε μαζί με τους φορολογούμενους Πάσχα και να συμπληρώναμε μαζί τις φορολογικές δηλώσεις; Άρα μιλάμε για τρεις μήνες και όχι για πέντε.

Τρίτον, φέτος ζητάμε από όλους τους φορολογούμενους τη συμπλήρωση ΙΒΑΝ. Δεν ξέρω πόσοι από εσάς έχετε κάνει τη φορολογική δήλωση. Οι περισσότεροι δεν έχουν ΙΒΑΝ. Γυρνάνε στις τράπεζες είτε να επικαιροποιήσουν τα στοιχεία τους, είτε να βγάλουν ΙΒΑΝ, με ραντεβού που τους κλείνει ο λογιστής.

Τι άλλο κάνει σήμερα ο λογιστής - φοροτεχνικός; Δεν έχει ελεύθερο χρόνο, δεν έχει ποιότητα ζωής. Ασχολείται μέρα-νύχτα με το «IRIS» που η Κυβέρνηση έχει επιβάλει. Ασχολείται όλο αυτό το διάστημα με τη διασύνδεση POS με τις ταμειακές μηχανές, με τις αλλαγές στις ταμειακές μηχανές στην εστίαση, με τα MyData τα οποία πρέπει να συμφωνηθούν για να γίνουν οι φορολογικές δηλώσεις, αλλά και τον ΦΠΑ που λήγει μέσα στον μήνα Ιούλιο και είμαστε υποχρεωμένοι να τρέχουμε, με τις μισθοδοσίες και την κάθε εργασία. Και αν δεν έχετε αντίρρηση, μετά άμα θέλετε να βγάλουμε τα σακάκια μας και να σας πάρω στο γραφείο για να δείτε πώς τα τηλέφωνα χτυπάνε το ένα μετά το άλλο, όταν η Κυβέρνηση και η ΑΔΑΕ στέλνει επανειλημμένα μηνύματα και μέιλ στους φορολογούμενους, οι οποίοι κατατρομοκρατημένοι παίρνουν τον λογιστή τους για απάντηση.

Να μη σας πω και το τραγικό που είναι προϊόν τρομοκρατίας της Κυβέρνησης, μία κλεψύδρα που μετράει αντίστροφα για τους λογιστές-φοροτέχνες και λέει «Μείνανε τόσες ώρες και τόσες μέρες μέχρι τη δήλωση των φορολογικών δηλώσεων και μέχρι τη λήξη τους», λες και είμαστε στο Άουσβιτς και περιμένουμε να τελειώσει η κλεψύδρα για να μπούμε μέσα στους φούρνους.

Να μιλήσω για το Α-21; Να μιλήσω για τον κοινωνικό τουρισμό; Να μιλήσω για τις ερωτήσεις που γίνονται για τα οικόπεδα που το ίδιο το Υπουργείο σας επέβαλε να συμπληρώνουν μόνοι τους και τρέχουν στους λογιστές-φοροτέχνες;

Να μιλήσουμε για τα ηλεκτρονικά τιμολόγια που έχουν από φέτος υποχρέωση για τις κάρτες εργασίας, για τα χαρτιά που ζητάνε οι τράπεζες, το ΕΣΠΑ, για την ανανέωση όλων των δικαιολογητικών; Το τηλέφωνο χτυπάει πάντα, καθημερινά και είκοσι τέσσερις ώρες το εικοσιτετράωρο. Ένας πανικός υπάρχει σε όλα τα λογιστικά γραφεία.

Επιβάλλεται και είναι ανθρώπινη ανάγκη οι φορολογικές δηλώσεις να πάνε μέχρι τις 30 του Σεπτέμβρη. Επιβάλλεται να δώσετε αυτόν τον χρόνο σε όλους αυτούς που μια δεκαπενταετία πασχίζουν καθημερινά, ολημερίς και ολονυχτίς, για την ψηφιοποίηση του κράτους. Αλήθεια, ποιοι πέρασαν τα στοιχεία μέσα στην ΑΑΔΕ; Οι λογιστές - φοροτεχνικοί. Ποιοι έβγαλαν τον γολγοθά μέσα στη μεγάλη κρίση; Οι λογιστές-φοροτεχνικοί αυτοαπασχολούμενοι. Μέσα στην πανδημία, όταν ήταν όλοι κλεισμένοι στα σπίτια τους, ποιοι έτρεχαν για να συμπληρώσουν όλα τα απαραίτητα δικαιολογητικά; Οι λογιστές-φοροτεχνικοί.

Το ίδιο γίνεται και σήμερα. Τους έχετε φορτώσει και τους το έχετε επιβάλει, χωρίς να αμείβονται γιατί έχουν φιλική και ανθρώπινη σχέση με όλους τους απασχολούμενους, με όλους τους επαγγελματίες, με όλους τους μισθωτούς γιατί όλες οι υπηρεσίες που έπαιρναν ήταν δωρεάν μέχρι τώρα. Στους Έλληνες πολίτες, στους μισθωτούς, στους συνταξιούχους και στους άλλους φορολογούμενους, τώρα τι τους λέτε; Τους λέτε «Να πάτε να τους πληρώσετε».

Ε, όχι, εμείς δεν τις πληρωνόμαστε αυτές. Σίγουρα θέλετε να περάσετε όλες αυτές τις υπηρεσίες σε μεγάλες πολυεθνικές εταιρείες που θα διαχειρίζονται όλον αυτόν τον όγκο δουλειάς και θα πληρώνονται αδρά, αφού έχουν πληρώσει με τις ζωές τους οι λογιστές - φοροτέχνες.

Έχουμε δικαίωμα στον ελεύθερο χρόνο, στην ξεκούραση. Έχουμε δικαίωμα να δούμε τις οικογένειές μας, τα παιδιά μας να μεγαλώνουν. Έχουμε δικαίωμα να ζούμε ανθρώπινα, χωρίς να πεθαίνουμε από καρκίνο, άγχος, εγκεφαλικά και καρδιοπάθειες.

Επιβάλλεται, λοιπόν, σήμερα -σήμερα και όχι αύριο- να δοθεί μέχρι το μεσημέρι η παράταση για τις 30 Σεπτεμβρίου. Εμείς σας λέμε ότι είναι 9.20΄. Να γίνει μέσα στο Υπουργείο σας συνεδρίαση, προκειμένου να δώσει την παράταση μέχρι τότε που ζητάνε οι λογιστές-φοροτεχνικοί.

Και δεν θα μιλήσω για τα υπέρογκα πρόστιμα, τα τεράστια πρόστιμα, που για 1 ευρώ, για 0,1 ευρώ ή για 0,30 ευρώ -δεν ξέρω αν σας έχουν ενημερώσει, κύριε Υπουργέ- τρώνε 250 ευρώ και 500 ευρώ και οι λογιστές και οι επιχειρήσεις. Δεν πρόκειται να το ανεχτούμε. Αν δεν το κάνετε εσείς μέχρι σήμερα, θα το επιβάλουμε μέσα από τους μεγάλους αγώνες μας το επόμενο διάστημα. Τα σωματεία, οι ομοσπονδίες και οι ενώσεις είναι στο πόδι. Είναι ξεσηκωμένοι. Γιατί δεν τους ακούτε; Γιατί δεν κάνετε μία κίνηση ανθρωπιάς, που θα βοηθήσει έναν τέτοιο κλάδο να βγει από το αδιέξοδο και να λυθούν προβλήματα δεκαετιών; Και θα πούμε: «Ναι, τέρμα. Πέντε μήνες οι φορολογικές δηλώσεις». Γιατί να μην είναι πέντε μήνες, όπως ήταν και πέρσι και πρόπερσι και αντιπρόπερσι, αφού βλέπετε ότι δεν βγαίνει;

Επειδή είμαι παλιά καραβάνα στον χώρο, να ξέρετε ότι ακόμα και με το χειρόγραφο σύστημα πηγαίναμε και παρακαλούσαμε τους προϊσταμένους των ΔΟΥ και «ντανιάζανε» τις δηλώσεις ή παίρναμε αριθμούς πρωτοκόλλου προκειμένου να εξυπηρετηθούμε, γιατί για δεκαετίες υπάρχει αυτό το μεγάλο και τραγικό πρόβλημα.

Εμείς σας δηλώνουμε και ως ΚΚΕ και εγώ ως αυταπασχολούμενος και ως μέλος της Ένωσης, ότι δεν πρόκειται να πεθάνουμε μέσα στα γραφεία μας. Στους δρόμους του αγώνα, της ρήξης, της ανατροπής και της διεκδίκησης, αν δεν το κάνετε μέχρι σήμερα, θα το επιβάλλουμε εμείς.

Κι αν είπα κάποιο ψέμα, κύριε Υπουργέ, διαψεύστε με!

Αυτά είχα να πω, κύριε Πρόεδρε, και ευχαριστώ για την ανοχή σας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Τσοκάνη.

Παρακαλώ, κύριε Υπουργέ, έχετε τον λόγο για τη δευτερολογία σας.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Αρχικά θα πω, κύριε συνάδελφε, το γεγονός ότι η ΑΑΔΕ έβαλε στην ιστοσελίδα της ένα ρολόι, πώς εσείς το παραλληλίζετε με το Άουσβιτς, πραγματικά απορώ. Νομίζω ότι και εσείς ο ίδιος καταλαβαίνετε ότι είναι μια υπερβολή.

Από εκεί και πέρα, εγώ θα σας πω ότι προφανώς το σύστημα δεν είναι αλάνθαστο, αλλά όλοι συνειδητοποιούμε τα άλματα προόδου που γίνονται τα τελευταία χρόνια και ειδικότερα όσον αφορά την ανάγκη διασταύρωσης και προσυμπλήρωσης κατά περίπτωση των προδηλούμενων εισοδημάτων και παρακρατούμενων φόρων στις δηλώσεις φορολογίας εισοδήματος με εκείνα που αναγράφονται στις βεβαιώσεις αποδοχών από μισθωτές υπηρεσίες, στις βεβαιώσεις αμοιβών από επιχειρηματική δραστηριότητα και στις βεβαιώσεις εισοδημάτων από μερίσματα, τόκους, δικαιώματα από τους καταβάλλοντες τα παραπάνω εισοδήματα.

Έχει αναλυτικά οριστεί ο τύπος και το περιεχόμενο της βεβαίωσης αποδοχών ή συντάξεων, της βεβαίωσης των αμοιβών από επιχειρηματική δραστηριότητα και της βεβαίωσης εισοδημάτων από μερίσματα, τόκους, δικαιώματα, καθώς και υποβολή αυτών με τη χρήση ηλεκτρονικής μεθόδου επικοινωνίας μέσω του διαδικτύου για το φορολογικό έτος του 2023.

Γιατί τα λέω όλα αυτά; Διότι κάναμε τη διαδικασία ακόμα πιο απλή και ακόμα πιο εύκολη για τους Έλληνες φορολογούμενους, σε σχέση με εκείνη των προηγούμενων ετών, με στόχο να μειώσουμε στο ελάχιστο τα περιθώρια για λάθη και αστοχίες κατά την υποβολή, να δημιουργήσουμε ακόμα ένα πιο ορθό σύστημα υποβολής φορολογικών δηλώσεων και βεβαίως να εξοικονομήσουμε πολύτιμο χρόνο.

Βεβαίως, πολύ σημαντικό ρόλο παίζουν οι συνάδελφοί σας οι επαγγελματίες, οι λογιστές, οι φοροτέχνες, οι οποίοι κάνουν ως επί το πλείστον εξαιρετική δουλειά, αλλά και οι επισημάνσεις και οι ενημερώσεις και οι προτάσεις πολιτών και ειδικών επαγγελματιών στα σύνθετα θέματα που άπτονται της φορολογικής διαδικασίας, τις οποίες ακούμε και συμβάλλουν, εν προκειμένω, στην έγκυρη και εύρυθμη λειτουργία της ψηφιακής υποβολής δηλώσεων φόρου εισοδήματος φυσικών προσώπων, που αφορά περισσότερο από εννιά εκατομμύρια πολίτες και είναι στο σύνολό της ηλεκτρονική, πλην βέβαια αυτών που έχουν αποβιώσει.

Άρα, συνοψίζοντας, στο μεγαλύτερο μέρος της η δήλωση φόρου εισοδήματος φυσικών προσώπων είναι προσυμπληρωμένη ή παρέχει τη δυνατότητα αυτόματης συμπλήρωσης, σύμφωνα με τη βούληση του ενδιαφερομένου, ενώ ο χρόνος συμπλήρωσης έχει μειωθεί στο ελάχιστο, επιδιώκοντας έτσι από πλευράς μας να εξαφανίσουμε σταδιακά κάθε ατέλεια που εντοπίζουμε, καθώς ταυτόχρονα παρακολουθούμε τη ροή της υποβολής των φορολογικών δηλώσεων και με στόχο την εύρυθμη διαδικασία αυτής, επεμβαίνοντας αναλόγως εκεί που πρέπει.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Θα συνεχίσουμε τώρα με την πρώτη με αριθμό 1205/1-7-2024 επίκαιρη ερώτηση δεύτερου κύκλου της Βουλευτού Β΄ Πειραιώς της Κοινοβουλευτικής Ομάδας του «Κομμουνιστικού Κόμματος Ελλάδας» κ. Διαμάντως Μανωλάκου προς τον Υπουργό Ανάπτυξης και Τροφίμων, με θέμα: «Να εξασφαλιστεί άμεσα η πλήρης άρδευση της Κωπαΐδας και το εισόδημα των αγροτών της περιοχής».

Η κ. Μανωλάκου έχει τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Είμαστε μέσα στο κατακαλόκαιρο, οι θερμοκρασίες είναι υψηλές, μπορεί εχθές να έβρεξε, αλλά η έλλειψη αρδευτικού νερού στην Κωπαΐδα και τη φετινή χρονιά έχει οδηγήσει στην καταστροφή καλλιεργειών, άλλες τις έχει υποβαθμίσει, με αποτέλεσμα χιλιάδες αγρότες να στερηθούν εισόδημα. Αυτό το γεγονός, όμως, δεν είναι καινούργιο, είναι αποτέλεσμα της πολιτικής τόσο της Κυβέρνησης όσο και της Περιφέρειας της Στερεάς Ελλάδας, αφού επί χρόνια δεν μερίμνησαν να εκπονήσουν εκσυγχρονισμό των αναγκαίων έργων υποδομής, ώστε η Κωπαΐδα να είναι αυτάρκης σε νερό.

Επίσης, η περιφέρεια είναι υπεύθυνη και για την απαξίωση του πλωτού αρδευτικού πλούτου που υπήρχε στην Υλίκη. Σήμερα έχει καταλήξει στα βράχια της, έχει καταστραφεί, άρα πρέπει να ξαναφτιαχτεί και είναι χαρακτηριστικό ότι σε πλήρη λειτουργία του πρόσφατα εγκατασταθέντος νέου πλωτού αρδευτικού, δεν μπορεί να δώσει την ποσότητα που χρειάζεται, αφού εξυπηρετεί μόνο για δέκα χιλιάδες κυβικά νερού, ενώ η ποσότητα που χρειάζεται είναι περισσότερο από είκοσι πέντε χιλιάδες κυβικά μέτρα.

Άρα, αυτό που ζητούν οι αγρότες -και εμείς το μεταφέρουμε- είναι να παρέμβει άμεσα η Κυβέρνηση και να δώσει οριστική λύση άρδευσης, γιατί οι αγρότες είναι σε απόγνωση, καθώς βλέπουν τις καλλιέργειές τους να χάνονται και δεν μπορεί, παρά να αξιοποιηθεί η δυνατότητα παροχής νερού στο αρδευτικό δίκτυο από το Μόρνο, όσο και από τις γεωτρήσεις της περιοχής, που είναι γύρω από την Κωπαΐδα. Δηλαδή, λύση υπάρχει. Πρέπει, όμως, να γίνει ολοκληρωμένη διαχείριση των υδάτων της ευρύτερης περιοχής με βάση τις υδρολογικές λεκάνες.

Ακόμα, απαιτείται να κηρυχθεί άμεσα η περιοχή σε κατάσταση έκτακτης ανάγκης, ώστε να εξασφαλιστούν τα απαραίτητα κονδύλια, που θα διευκολύνουν, για να δοθεί λύση στο συγκεκριμένο πρόβλημα, πολύ δε περισσότερο για να σωθούν ορισμένες καλλιέργειες, αλλά κυρίως να αναπληρωθεί το χαμένο εισόδημα των αγροτών, οι οποίοι σε τελευταία ανάλυση δεν έχουν και καμμιά ευθύνη για την κατάσταση που υπάρχει αυτήν τη στιγμή στην Κωπαΐδα.

Άρα, αυτό που ζητάμε από εσάς είναι να μας πείτε τι ενέργειες θα κάνετε, ώστε να δοθεί άμεσα και χωρίς καμμία καθυστέρηση λύση στο πρόβλημα, γιατί πιέζει ασφυκτικά.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Μανωλάκου.

Θα απαντήσει ο Υφυπουργός Αγροτικής Ανάπτυξης και Τροφίμων κ. Σταμενίτης.

Κύριε Υφυπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κυρία συνάδελφε, να διευκρινίσουμε εξαρχής, για όσους μπορεί να μας ακούν, ορισμένα πράγματα.

Το κωπαϊδικό πεδίο, συνολικής έκτασης διακοσίων τριών χιλιάδων στρεμμάτων, διαχειριζόταν ο Οργανισμός Κωπαΐδας, ο οποίος καταργήθηκε το 2014. Έκτοτε, η διαχείρισή του έχει περιέλθει στην Περιφέρεια Στερεάς Ελλάδος, η οποία είναι και η μόνη υπεύθυνη για την κινητή και ακίνητη περιουσία του, άρα και για την άρδευση.

Αυτό, βεβαίως, δεν σημαίνει ότι δεν έχουμε εικόνα της κατάστασης. Η Διεύθυνση Εγγείων Βελτιώσεων και Εδαφοϋδατικών Πόρων του Υπουργείου μας φροντίζει να ενημερώνεται για τις ανάγκες των διαφόρων περιοχών.

Επιγραμματικά, λοιπόν, γνωρίζουμε ότι πράγματι υπάρχει διαχρονικά αδυναμία κάλυψης των αρδευτικών αναγκών της Κωπαΐδας και των παρακωπαΐδιων εκτάσεων σε ποσοστό 23% και 40% αντίστοιχα.

Λόγω της υφιστάμενης γεωργικής πρακτικής και της έλλειψης συλλογικών αρδευτικών δικτύων, η φετινή χρονιά, που αναμφισβήτητα χαρακτηρίζεται από εκτεταμένη ανομβρία, είναι, πράγματι, μία από τις πιο δύσκολες. Συγκεκριμένα, σύμφωνα με τις μετεωρολογικές καταγραφές, υπολογίζεται ότι υπάρχει έλλειμμα εξήντα εκατομμυρίων κυβικών μέτρων νερού, κυρίως λόγω της χαμηλής βροχόπτωσης του πρώτου εξαμήνου του 2024.

Ωστόσο, η Περιφέρεια Στερεάς Ελλάδος μας διαβεβαιώνει ότι έχει καταφέρει να εξασφαλίσει για την άρδευση της Κωπαΐδας τη μεταφορά περίπου πενήντα εκατομμυρίων κυβικών μέτρων νερού μέσω διαφόρων οδών, όπως Υλίκη, Πηγές Χαρίτων και γεωτρήσεις. Με αυτόν τον τρόπο θα καταφέρει να ικανοποιήσει σε πάρα πολύ μεγάλο βαθμό τις ανάγκες άρδευσης της περιοχής. Σε κάποιους δήμους, μάλιστα, έχουμε καταφέρει να αποφευχθούν σημαντικά προβλήματα που υπήρχαν στην περσινή καλοκαιρινή περίοδο.

Επίσης, από την ενημέρωση που έχουμε από το Υπουργείο Εσωτερικών, η χρηματοδότηση της Περιφέρειας Στερεάς Ελλάδος για το 2024, όσον αφορά στην κάλυψη επενδυτικών δαπανών και δαπανών οδικού δικτύου, θα είναι ύψους περίπου έξι εκατομμυρίων τριακοσίων χιλιάδων ευρώ, ποσό που είναι το ίδιο με το 2023.

Όσον αφορά τώρα στο δικό μας ρόλο, του Υπουργείου μας, σας διαβεβαιώνω ότι υπάρχει διαχρονική στρατηγική του Υπουργείου Αγροτικής Ανάπτυξης και Τροφίμων για την αειφόρο και οικονομικά αποτελεσματική χρήση των φυσικών πόρων, πολλώ δε μάλιστα εν μέσω της κλιματικής αλλαγής. Γι’ αυτό και για τις κυβερνήσεις της Νέας Δημοκρατίας η βελτιστοποίηση του υφιστάμενου υδατικού αποθέματος στον γεωργικό τομέα αποτελεί στρατηγικό στόχο, ο οποίος ευθυγραμμίζεται απόλυτα με την κοινή ευρωπαϊκή πολιτική, στην οποία η αποδοτικότερη διαχείριση των υδάτων αποτελεί βασική προτεραιότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Στη δευτερολογία μου θα σας αναφέρω αναλυτικά τις δράσεις τού Υπουργείου Αγροτικής Ανάπτυξης στο θέμα της άρδευσης.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υφυπουργό.

Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, έτσι είναι όπως τα λέτε. Ουσιαστικά, η αρμοδιότητα έχει περάσει σήμερα στην περιφέρεια. Ωστόσο, όπως και εσείς είπατε, η ανομβρία πιέζει. Αυτό σημαίνει ότι το Υπουργείο Εσωτερικών μπορεί να έδωσε έξι εκατομμύρια όπως πέρυσι, αλλά το πρόβλημα είναι πολύ πιο πιεστικό.

Και ξέρετε γιατί; Διότι η αρδευτική περίοδος ξεκίνησε πρόωρα, από τα μέσα του Απριλίου, με απόφαση του αντιπεριφερειάρχη -για επίσημα στοιχεία μιλάω δηλαδή και όχι κατ’ εκτίμηση- και αυτό προκειμένου να αντιμετωπιστούν οι έκτακτες συνθήκες και ανάγκες από την ανομβρία.

Εμείς είχαμε καταθέσει για το θέμα απλή ερώτηση πριν ένα μήνα, αλλά είναι τόσο πιεστικό το πρόβλημα, δηλαδή έχουν καταστραφεί καλλιέργειες, όπως το καλαμπόκι που έχει ανάγκη από πότισμα και δεν επαρκεί το νερό -και δεν μιλάμε για όλη την Κωπαΐδα, αλλά μιλάμε για ορισμένες περιοχές- που αναγκαστήκαμε να φέρουμε το θέμα με επίκαιρη ερώτηση.

Στην περιοχή Ακραιφνίου -είναι η ευρύτερη περιοχή του Αλιάρτου- αντιμετωπίζουν οξύτατο πρόβλημα για αρδευτικό νερό, εξαιτίας και της κακής διαχείρισης που υπάρχει χρόνια τώρα και της μη εκτέλεσης των αναγκαίων έργων υποδομής και συντήρησης των αρδευτικών δικτύων, της αδιαφορίας που είχε δείξει και η περιφέρεια όλα τα προηγούμενα χρόνια.

Έτσι, έχουν συσσωρευτεί τα προβλήματα και το αποτέλεσμα είναι ακριβώς αυτό το πλωτό αρδευτικό σύστημα που σας περιέγραψα και στην αρχική τοποθέτηση και στην επίκαιρη ερώτησή μου είναι στα παρόχθια βράχια της Υλίκης και δεν αξιοποιείται, δηλαδή δεν φτιάχνεται. Εξάλλου βεβαίως είναι διακόσιες χιλιάδες περίπου στρέμματα η Κωπαΐδα, αλλά εμείς μιλάμε για τα εκατό χιλιάδες στρέμματα βαμβακιού, μηδικής, καλαμποκιού και άλλων καλλιεργειών, μερικά από τα οποία έχουν ξεραθεί και άλλα είναι σε κίνδυνο για το επόμενο διάστημα να μην καταφέρουν να αντέξουν την έλλειψη αρδευτικού νερού, με ό,τι συνέπειες αυτό έχει στο εισόδημα.

Μάλιστα έγινε έκτακτη συζήτηση στο περιφερειακό συμβούλιο που την προκάλεσε η Λαϊκή Συσπείρωση. Πάρτε τα πρακτικά, ρωτήστε τον περιφερειάρχη. Αναγνώρισε η περιφέρεια ότι αυτή τη στιγμή που μιλάμε έχουν χαθεί καλλιέργειες.

Υπάρχει λύση; Η λύση είναι αφ’ ενός να φτιαχτούν έργα υποδομής και άλλα να εκσυγχρονιστούν. Το κύριο ζήτημα, όμως, που βάζουμε σε εσάς και ζητάμε απάντηση και που είναι αρμοδιότητα του Υπουργείου Αγροτικής Ανάπτυξης, είναι αν θα αναπληρωθεί το δραστικά μειωμένο εισόδημα των αγροτών. Αυτό σας ζητάμε. Πρέπει να αναπληρωθεί, για να επιβιώσουν αυτοί οι άνθρωποι και να συνεχίσουν την αγροτική δραστηριότητα. Σας ζητάμε ακριβώς αυτό που μπορείτε να κάνετε και πρέπει να το κάνετε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Μανωλάκου.

Κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Συμφωνούμε απόλυτα ότι όλη η διαχείριση ανήκει στην περιφέρεια και το κύριο πρόβλημα είναι η έλλειψη συλλογικών αρδευτικών δικτύων. Όπως είπα και στην πρωτολογία μου στρατηγικός στόχος του Υπουργείου Αγροτικής Ανάπτυξης είναι η αντιμετώπιση αυτού του συγκεκριμένου θέματος.

Έτσι, λοιπόν, υλοποιώντας τη στρατηγική αυτή χρηματοδοτούμε εμείς εγγειοβελτιωτικά έργα για τον εκσυγχρονισμό των υφιστάμενων αρδευτικών δικτύων και την ταμίευση χειμερινών απορροών για τη χρήση τους κατά τη θερινή περίοδο.

Στο πλαίσιο αυτό σχεδιάζουμε και υλοποιούμε έργα αξιοποιώντας όλα τα διαθέσιμα χρηματοδοτικά εργαλεία. Ενδεικτικά αναφέρω τη δράση 4.3.1, οι υποδομές εγγείων βελτιώσεων του ΠΑΑ 2014 - 2020, το τομεακό πρόγραμμα ανάπτυξης του Υπουργείου Αγροτικής Ανάπτυξης 2021 - 2025. Οι μελέτες που ετοιμάζονται για τα νέα έργα θα χρηματοδοτηθούν από το Πρόγραμμα Αγροτικής Ανάπτυξης 2023 - 2027, το ΥΔΩΡ 2.0, το μεγαλύτερο αρδευτικό έργο των τελευταίων πενήντα ετών, με έργα τα οποία θα πραγματοποιηθούν μέσω ΣΔΙΤ, με χρηματοδότηση από το Ταμείο Ανάκαμψης και το εθνικό ΠΔΕ. Αυτό είναι η μεγαλύτερη συμβολή της Κυβέρνησης του Κυριάκου Μητσοτάκη στην αντιμετώπιση όλων αυτών των προβλημάτων που αναφέρατε, εκ των οποίων έξι μεγάλα έργα του «ΥΔΩΡ 2.0» έχουν ήδη ενταχθεί στο Ταμείο Ανάκαμψης και Ανθεκτικότητας συνολικού προϋπολογισμού 192 εκατομμυρίων ευρώ.

Και δεν μιλάμε θεωρητικά. Ήδη έχει βγει η δημοπράτηση του πρώτου έργου, έχει βγει προχθές η δημοπράτηση του δεύτερου και ετοιμάζουμε και το τρίτο έργο της δημοπράτησης.

Εδώ αξίζει να αναφερθεί ότι χρηματοδοτούμε ακόμα και την υλοποίηση του έργου της ευφυούς γεωργίας προϋπολογισμού περίπου 33 εκατομμυρίων ευρώ, η οποία με την εγκατάσταση σύγχρονων τεχνολογιών γεωργίας ακριβείας θα εξορθολογίσει και επομένως θα περιορίσει τις ανάγκες σε νερό, με όφελος ποιοτικό και οικονομικό τόσο για τον ίδιο τον παραγωγό όσο και για τις δημόσιες επενδύσεις.

Και επιστρέφοντας στα εργαλεία του Υπουργείου μας για τη χρηματοδότηση νέων έργων εξοικονόμησης νερού, στο στρατηγικό σχέδιο της χώρας μας για την περίοδο 2023 - 2027 έχει προβλεφθεί η παρέμβαση Π3-73-1.1 «Έργα υποδομών εγγείων βελτιώσεων» προϋπολογισμού 350 εκατομμυρίων ευρώ. Στο πλαίσιο της «ΔΡΑΣΗΣ 2» «Έργα ταμίευσης και αρδευτικών δικτύων για νέα έργα υποδομών εγγείων βελτιώσεων» της συγκεκριμένης παρέμβασης δύναται να χρηματοδοτηθούν εγγειοβελτιωτικά έργα. Αναμένεται η έκδοση πρόσκλησης εντός του 2024, μετά το καλοκαίρι. Οι ενδιαφερόμενοι φορείς θα μπορούν να υποβάλουν προς ένταξη τις προτάσεις τους, οι οποίες θα αξιολογηθούν και θα μοριοδοτηθούν. Απαραίτητη προϋπόθεση να είναι διοικητικά ώριμες.

Η αρμόδια διεύθυνση του Υπουργείου ήδη συλλέγει τα αιτήματα από όλη την επικράτεια, για να γνωρίζει και να αξιολογεί τις ανάγκες. Η Περιφέρεια Στερεάς Ελλάδος μπορεί να υποβάλει τη δική της πρόταση για την Κωπαΐδα.

Η πράσινη μετάβαση είναι περισσότερο από μια πραγματικότητα. Είναι μια πρόκληση και μια υποχρέωση απέναντι στις επόμενες γενιές των Ελλήνων, αλλά πρώτα απέναντι στους ανθρώπους που μοχθούν στον πρωτογενή τομέα, για τους οποίους πρέπει να εξασφαλίσουμε μια βιώσιμη πρωτογενή παραγωγή. Γι’ αυτό ως κράτος τόσο σε επίπεδο τοπικής αυτοδιοίκησης όσο και σε επίπεδο κεντρικής κυβέρνησης, με συντονισμένη προσπάθεια, παρεμβάσεις και οικονομική στήριξη στοχεύουμε στην άρτια διαχείριση του υφιστάμενου υδάτινου αποθέματος και εύφορες και παραγωγικές περιοχές, όπως η Κωπαΐδα, τυγχάνουν ιδιαίτερου ενδιαφέροντος από το Υπουργείο μας και θα στηρίξουμε οποιαδήποτε πρόταση, στο πλαίσιο των αρμοδιοτήτων και δυνατοτήτων μας.

Κλείνοντας θέλω να σας πω ότι εμείς στο Υπουργείο Αγροτικής Ανάπτυξης χρησιμοποιώντας όλα τα κονδύλια που μας παρέχει το Πρόγραμμα Αγροτικής Ανάπτυξης ύψους 19,3 δισεκατομμυρίων ευρώ, το οποίο αποτελεί μια προσωπική επιτυχία του Πρωθυπουργού Κυριάκου Μητσοτάκη που εξασφάλισε μόνο η χώρα μας να έχει τα ίδια χρήματα και χρησιμοποιώντας και χρήματα από το Ταμείο Ανάκαμψης και Ανθεκτικότητας προσπαθούμε να λύσουμε στην ουσία το πρόβλημα εκσυγχρονίζοντας, βελτιώνοντας και χρηματοδοτώντας την κατασκευή νέων εγγειοβελτιωτικών έργων για να απαντήσουμε σε όλα αυτά τα προβλήματα που αναφέρεστε.

Σας ευχαριστώ.

**ΔΙΑΜΑΝΤΩ ΜΑΝΩΛΑΚΟΥ:** Για την αναπλήρωση του αγροτικού εισοδήματος από τον κρατικό προϋπολογισμό δεν μου είπατε τίποτα. Τα έργα μπορεί να φτιαχτούν και μην έχουμε αγρότες, αυτή είναι η ουσία.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Οι τρεις επόμενες επίκαιρες ερωτήσεις απευθύνονται προς τον Υπουργό Παιδείας, Θρησκευμάτων και Αθλητισμού. Θα απαντήσει η παριστάμενη Υπουργός κ. Ζέττα Μακρή.

Ξεκινούμε, λοιπόν, με την υπ’ αριθμόν 1204/1-7-2024 τρίτη επίκαιρη ερώτηση πρώτου κύκλου, του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Βασιλείου Μεταξά προς τον Υπουργό Παιδείας, Θρησκευμάτων και Αθλητισμού, με θέμα: «Κατεπείγοντα ζητήματα για το πανεπιστημιακό δάσος Περτουλίου. Να σταματήσει τώρα κάθε διαδικασία για την παράδοσή του σε επιχειρηματικούς ομίλους».

Παρακαλώ, κύριε Μεταξά, έχετε τον λόγο.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Κυρία Υπουργέ, η ερώτηση αφορά το πανεπιστημιακό δάσος Περτουλίου, τις σοβαρές καταστροφές που έχει δεχτεί ένα διαμάντι για τα Τρίκαλα και όχι μόνο. Μετά τις καταστροφικές πλημμύρες του Σεπτεμβρίου έχουν σημειωθεί πολύ μεγάλες ζημιές στο δασικό συγκρότημα. Το οδικό δίκτυο είναι σχεδόν απροσπέλαστο αφού έχουν σημειωθεί μεγάλης έκτασης κατολισθήσεις σε πάνω από είκοσι σημεία. Συνεχίζεται η διάβρωση του εδάφους, αφού μέχρι σήμερα δεν έχουν ληφθεί όλα τα απαραίτητα μέτρα για τη σταθεροποίηση και όλα τα υπόλοιπα απαραίτητα μέτρα σε μια πραγματικά κατεστραμμένη περιοχή, επαναλαμβάνω, που όμως είναι διαμάντι για όλη την Ελλάδα και φυσικά για τη Θεσσαλία. Κάποια μερεμέτια και μπαζώματα που έγιναν χειροτέρεψαν την κατάσταση. Έχουν γίνει κι άλλες κατολισθήσεις ακριβώς γιατί δεν γίνεται καμμία μελέτη και γίνονται πρόχειρα, στη λογική του κόστους.

Θυμίζουμε ότι με δική σας ευθύνη με τον ν.4957, τον γνωστό νόμο Κεραμέως, διαλύσατε το Ταμείο Διοίκησης και Διαχείρισης Πανεπιστημιακών Δασών, τα περάσατε όλα στις αναπτυξιακές εταιρείες με άρωμα ιδιωτικοποίησης και τα αποτελέσματα τα βλέπουμε σε αυτό που συμβαίνει και στο Περτούλι.

Είναι χαρακτηριστική η αναφορά του ΓΕΩΤΕΕ για το ζήτημα, την οποία έχετε. Μιλάει για χρονικό μιας καταστροφής που είναι εν εξελίξει που πιθανόν να οδηγήσει σε νέα θλιβερά συμβάντα, όπως δασική πυρκαγιά, γενικότερη υποβάθμιση του δάσους. Οι επιστήμονες οι ίδιοι, αυτοί που πρέπει να έχουν και την ευθύνη για την αποκατάσταση, να πουν τη γνώμη, να συμβάλλουν στα έργα, τους έχετε αποκλείσει ακριβώς γιατί, όπως φαίνεται, στόχος είναι η γενικότερη ιδιωτικοποίηση.

Και περιγράφουν την κατάσταση με τα πιο μελανά χρώματα: αδιαχείριστο δάσος, κατακερματισμένο δασικό οδικό δίκτυο, καταστροφή της παροχής νερού από φυσική πηγή, ζητήματα για την υγεία του δάσους, καμμία εργασία αποκατάστασης. Και μετά από ενενήντα χρόνια οι φοιτητές της δασολογίας του Αριστοτελείου Πανεπιστημίου που πηγαίνουν εκεί κάθε χρόνο και κάνουν την καλοκαιρινή εκπαίδευσή τους δεν πήγαν φέτος, γιατί έναν χρόνο μετά τις πλημμύρες δεν έχετε κάνει τίποτα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνοντας, κύριε Πρόεδρε και κυρία Μακρή, επειδή έχει γίνει και παρόμοια επίκαιρη ερώτηση και απαντήσατε ότι είναι αναρμόδιο το Υπουργείο γι’ αυτό το ζήτημα, είχαμε κάνει πριν εμείς γραπτή ερώτηση και προς το Υπουργείο Κλιματικής Κρίσης το οποίο φωτογραφίσατε εσείς σε επίκαιρη ερώτηση ότι πρέπει να απευθυνθούμε ή να απευθυνθούν οι Βουλευτές για το ζήτημα αυτό.

Έχω απάντηση του κ. Κικίλια στην ερώτηση. Φωτογραφίζει το δικό σας Υπουργείο και λέει ότι είναι αρμόδιο να ενημερώσει αλλά και να πάρει όλα τα μέτρα που πρέπει να παρθούν και μάλιστα λέει ο κ. Κικίλιας: «Μπορούν να δρομολογηθούν από τους αρμόδιους φορείς με τη διαδικασία του κατεπείγοντος δράσεις και έργα πολιτικής προστασίας για την αντιμετώπιση» κ.λπ., κ.λπ., δηλαδή εσάς.

Το λέω για να φύγει λίγο η συζήτηση από το μπαλάκι ευθυνών. Μιλάμε για ένα δάσος το οποίο αυτήν τη στιγμή είναι σε εγκατάλειψη. Μιλάμε για μια περιοχή, για τα Τρίκαλα, την οποία εγκαταλείπετε και με αυτόν τον τρόπο και για τα οποία πρέπει να πάρετε μέτρα, εκτός αν ο απώτερος στόχος είναι η γενικότερη ιδιωτικοποίηση και σε αυτό το σημείο, όπως κάνετε και γενικότερα με τις φυσικές καταστροφές και τις ευκαιρίες, όπως λέτε, ότι ανοίγονται, δηλαδή ευκαιρίες για τους επιχειρηματικούς ομίλους.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Θα απαντήσω στις ανησυχίες του συντοπίτη μου συναδέλφου που μίλησε κατ’ αρχάς για διάλυση του Ταμείου Διοίκησης και Διαχείρισης Πανεπιστημιακών Δασών με τον νόμο Κεραμέως.

Είναι απολύτως ανακριβές. Δεν υπάρχει διάλυση. Κατάργηση ως αυτοτελούς νομικού προσώπου και συγχώνευση-απορρόφηση από το Αριστοτέλειο Πανεπιστήμιο Θεσσαλονίκης. Κι αυτό κρίθηκε σκόπιμο για να υπάρχει καλύτερη και αποτελεσματικότερη λειτουργία, ορθολογικότερη διαχείριση των πόρων και καλύτερος έλεγχος.

Βεβαίως η βούληση του νομοθέτη ήταν με αυτόν τον τρόπο να συνεχιστεί η εκπλήρωση των σκοπών για τους οποίους υπάρχει αυτό το ταμείο και προβλέφθηκε και συγκεκριμένα και ορθά το ΑΠΘ να ασκεί τις αρμοδιότητες, το προσωπικό να μεταφερθεί ή να μεταταχθεί στο ΑΠΘ που έγινε και να έχει και τις ίδιες αρμοδιότητες που ασκούσε και στο νομικό πρόσωπο προέλευσης. Άρα, ούτε για διάλυση μιλάμε ούτε για κατάργηση ούτε για απαξίωση. Εκδόθηκε μάλιστα και η σχετική υπουργική απόφαση κατ’ εξουσιοδότηση του ν.4957 του 2022, στην οποία αναφέρεται η αποστολή, οι σκοποί, οι αρμοδιότητες του συγχωνευόμενου φορέα που περιέρχονται στο ΑΠΘ.

Επιπροσθέτως, την 1-1-2023 αρμοδιότητες που σχετίζονται με την εκπλήρωση της αποστολής ασκούνται από το συμβούλιο διοίκησης και η οικονομική διαχείριση μπορεί να ανατεθεί στην εταιρεία αξιοποίησης και διαχείρισης της περιουσίας του ΑΠΘ και μπορεί επίσης να γίνεται χρήση και των κονδυλίων που υπάρχουν στον ειδικό λογαριασμό κονδυλίων έρευνας του ΑΠΘ. Άρα, ούτε απαξίωση, επαναλαμβάνω, ούτε κατάργηση ούτε παράδοση στα ιδιωτικά συμφέροντα, όπως είναι ο φόβος σας.

Όπως λοιπόν εξήγησα, υπάγεται η διοίκηση και η διαχείριση των πανεπιστημιακών δασών στα όργανα, τις διαδικασίες και τους κανόνες διοίκησης και διαχείρισης προληπτικού, κατασταλτικού ελέγχου που ισχύουν γενικώς για όλα τα περιουσιακά στοιχεία του ΑΠΘ.

Ο βασικός στόχος των πανεπιστημιακών δασών που είναι να εξυπηρετηθούν εκπαιδευτικές ανάγκες και οι ανάγκες πρακτικής εκπαίδευσης των φοιτητών του Τμήματος Δασολογίας και Φυσικού Περιβάλλοντος προφανώς και διατηρείται και άρα, επειδή τα πανεπιστήμια έχουν το αυτοδιοίκητο, δεν έχουμε καμμία αρμοδιότητα για τη λειτουργία αυτού του νομικού προσώπου του ΑΠΘ. Είναι αυτοδιοικούμενα και έχουν εξ ολοκλήρου την αρμοδιότητα.

Σε ό,τι αφορά τις εκτεταμένες ζημιές στις οποίες αναφερθήκατε και κάνετε ειδική μνεία στη ζημιά στον δασικό δρόμο που οδηγεί στο κτήριο, το γνωστό ησυχαστήριο, θέλω να σας πω κατηγορηματικά ότι μέχρι σήμερα, για να γίνει εκταμίευση των κονδυλίων για τα οποία μιλήσατε, στο Υπουργείο μας δεν έχει υποβληθεί κανένα αίτημα έκτακτης χρηματοδότησης για τις αναφερόμενες ζημιές.

Αντίθετα, έχουμε έγγραφο προς τον Υπουργό Κλιματικής Κρίσης και Πολιτικής Προστασίας, τον κ. Χρήστο Τριαντόπουλο -το οποίο θα το καταθέσω και στα Πρακτικά- με το οποίο αναλύεται το εκτιμώμενο κόστος της αποκατάστασης, ζητείται χρηματοδότηση για την αποκατάσταση όσων έχουν τη σχετική αρμοδιότητα λόγω του ότι υπέστησαν καταστροφές από την κακοκαιρία «Ντάνιελ». Καταθέτω στα Πρακτικά το σχετικό έγγραφο, για να αντλήσετε και από εκεί τις πληροφορίες που ζητάτε.

Ευχαριστώ πολύ.

(Στο σημείο αυτό η Υφυπουργός Παιδείας, Θρησκευμάτων και Αθλητισμού κ. Ζέττα Μακρή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Κύριε Μεταξά, έχετε τον λόγο.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ναι, τι μας είπατε, όμως; Μας είπατε ότι με τον νόμο υπάρχει καλύτερη διαχείριση. Τη βλέπουμε την καλύτερη διαχείριση σε αυτό που συμβαίνει αυτή τη στιγμή στο Περτούλι που πρώτη φορά, επαναλαμβάνω, μετά από ενενήντα χρόνια οι φοιτητές δεν κάνουν πρακτική με τον νόμο Κεραμέως. Αυτή είναι η καλύτερη διαχείριση.

Και όσο για τα υπόλοιπα σε σχέση με το εάν προχωράει η ιδιωτικοποίηση ή όχι, υπάρχει αυτήν τη στιγμή ένα ερωτηματολόγιο που διακινείται στο Αριστοτέλειο Πανεπιστήμιο Θεσσαλονίκης για τα ζητήματα της αξιοποίησης της περιουσίας μέσω του συγκεκριμένου ταμείου που φτιάξατε και το οποίο ερωτηματολόγιο λέει το εξής: Αύξηση των ιδίων εσόδων από ερευνητικά προγράμματα, εκμετάλλευση διανοητικής ιδιοκτησίας, παροχή υπηρεσιών εκπαίδευσης με δίδακτρα, παροχή υπηρεσιών από αγρόκτημα και πανεπιστημιακά δάση, πώληση προϊόντων. Είναι δεδομένο το πού το πάτε. Είναι δεδομένο.

Και τώρα, τι έρχεστε και λέτε; Το κάναμε αυτό, το προχωρήσαμε και διαλύσαμε τη συγκεκριμένη υπηρεσία που ασχολούταν και με το συγκεκριμένο δάσος και από εκεί και πέρα, δεν είναι δική μας αρμοδιότητα, δεν μας έγινε κανένα αίτημα και ας καταστραφεί το δάσος. Αυτή είναι η απάντησή σας.

Ναι, αλλά αυτή τη στιγμή όμως υπάρχει μια καταστροφή, η οποία δεν είναι ότι έχει απλά γίνει, αλλά θα χειροτερέψει. Όπως λένε και οι ίδιοι οι ειδικοί, θα έχουμε πιθανές πυρκαγιές, θα έχουμε νέες κατολισθήσεις, θα έχουμε ευρύτερες ζημιές και καταστροφές στη γύρω περιοχή. Σε αυτό δεν θα απαντήσετε; Σε αυτό δεν θα κάνετε κάτι; Ή θα πάτε πάλι με το γνωστό παιχνίδι των ευθυνών, το μπαλάκι πέρα δώθε; Τι σημαίνει δεν μας έχει γίνει κανένα αίτημα, για να πάμε να δούμε τι γίνεται εκεί πέρα;

Δεν σας ενδιαφέρει εσάς το τι γίνεται; Δεν σας ενδιαφέρει τι γίνεται στην ευρύτερη περιοχή; Δεν νομίζω ότι είναι αυτή απάντηση, πόσω μάλλον που επαναλαμβάνουμε, ότι ο στόχος ο διακηρυγμένος -και με αυτά που γίνονται και τώρα στο Αριστοτέλειο και όχι μόνο- είναι να τα περάσετε σε διαχείριση σε ιδιωτικά επιχειρηματικά συμφέροντα. Και δεν είναι η πρώτη φορά. Η συζήτηση για το συγκεκριμένο δάσος έχει ανοίξει εδώ και καιρό, από το 2007 ακόμα, γιατί είναι φιλέτο, για πιθανές εγκαταστάσεις γκολφ και άλλα. Δηλαδή να το μπλοκάρετε, να το αποκλείσετε από το να μπορεί ο λαός να πηγαίνει και να χαίρεται τη φυσική ομορφιά, το φυσικό κάλλος, το περιβάλλον και να το δώσετε στα επιχειρηματικά συμφέροντα και μετά όποιος έχει τσέπη και μπορεί να βάλει το χέρι βαθιά στην τσέπη να μπορεί να μπαίνει και να χαίρεται ακόμα και τα δάση.

Ωστόσο, επαναλαμβάνουμε το εξής: Υπάρχει μια τεράστια καταστροφή, η οποία είναι σε εξέλιξη, δεν έχει σταματήσει. Θα έχουμε σοβαρές συνέπειες το επόμενο διάστημα και η ευθύνη θα βαρύνει εσάς, την Κυβέρνηση. Και δεν είναι απάντηση ότι εμείς καθόμαστε και το κοιτάμε. Λοιπόν, πρέπει να πάρετε μέτρα άμεσα, μέτρα με τη συμμετοχή και του τμήματος, τη συμμετοχή των ειδικών που γνωρίζουν το δάσος, που το πονάνε το δάσος, που εδώ και δεκαετίες πηγαίνουν εκεί, το προσέχουν, το αναπτύσσουν και το αναπτύσσουν προς όφελος των αναγκών όλου του λαού και των αναγκών των φοιτητών του Αριστοτελείου Πανεπιστημίου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε συνάδελφε.

Τον λόγο έχει η Υφυπουργός Παιδείας, Θρησκευμάτων και Αθλητισμού, κ. Ζέττα Μακρή.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κοιτάξτε, κύριε συνάδελφε, θα προτιμούσα να μην απαξιώνετε τις απαντήσεις του Υπουργείου λέγοντας ότι καθόμαστε και το κοιτάμε. Διότι μπορώ κι εγώ πολύ εύκολα να σας πω, ότι με κάθε ευκαιρία ακούω το ιδεολογικό σας μανιφέστο, τις φοβίες σας για την ιδιωτικοποίηση απολύτως αστήρικτες, απολύτως αβάσιμες.

Σας είπα, λοιπόν, πώς λειτουργεί η διοίκηση. Υπάρχει το αυτοδιοίκητο των πανεπιστημίων. Τα πανεπιστήμια ξέρουν -και με άλλα νομικά πρόσωπα δημοσίου δικαίου τα οποία έχουν συγχωνευθεί και έχουν απορροφηθεί- και κάνουν καλά τη δουλειά τους.

Δεν σας είπα ότι δεν μας ενδιαφέρει ούτε πετάω το μπαλάκι. Σας εξήγησα πώς λειτουργούμε, πώς λειτουργεί η διοίκηση. Πώς λειτουργεί, λοιπόν, το πανεπιστήμιο που έχει γνώση, ευθύνη και ευαισθησία. Κατάλαβε σε ποιο Υπουργείο πρέπει να απευθυνθεί. Εκεί απευθύνθηκε και προφανώς θα υπάρξει και ανταπόκριση. Δεν σημαίνει ότι εμάς δεν μας ενδιαφέρει.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Μα ο κ. Κικίλιας είπε ότι είναι δική σας ευθύνη.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας παρακαλώ, δεν σας διέκοψα. Εγώ σας ακούω τόση ώρα να μιλάτε για ιδιωτικά συμφέροντα, να μιλάτε για ερωτηματολόγια που διακινούνται, να μιλάτε για τον λαό που δεν μπορεί να κάνει χρήση των δασών. Σας παρακαλώ θα με σεβαστείτε, όπως σας σεβάστηκα.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Για την αρμοδιότητα ο κ. Κικίλιας λέει ότι είναι δική σας αρμοδιότητα.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Λοιπόν, αυτά τα οποία λέτε δεν είναι απλώς αστήρικτα, προφανώς είναι και υπερβολικά.

Θα σας πω, λοιπόν, ότι ενδιαφέρον έχουμε στα του οίκου μας, στις αρμοδιότητές μας και είμαστε πολύ περήφανοι που και με την πρόσφατη νομοθετική πρωτοβουλία δώσαμε και διευρύναμε το αυτοδιοίκητο των πανεπιστημίων, γιατί έχουμε εμπιστοσύνη στους ακαδημαϊκούς δασκάλους και καταλαβαίνουμε ότι με αυτόν τον τρόπο τα πράγματα θα γίνονται γρηγορότερα, όταν δεν απαιτείται πάντοτε η υπογραφή του αρμόδιου Υπουργού Παιδείας έστω και για τη μετατροπή του προϋπολογισμού κατά 1 ευρώ.

Θα σας πω, λοιπόν, ότι στο Δάσος του Περτουλίου υπάρχει και υφίσταται η καταστροφή η οποία έγινε. Προφανώς νομίζω ότι και εσείς θα συμφωνείτε ότι δεν είναι ευθύνη κανενός Υπουργείου και καμμιάς κυβέρνησης. Εκεί γίνεται η πρακτική εφαρμογή των θεωρητικών επιστημονικών γνώσεων, εξοικειώνονται οι φοιτητές με τους χώρους εργασίας και κάθε χρόνο -για να καταλήξω- εκδίδεται κοινή υπουργική απόφαση, με την οποία καθορίζεται ο αριθμός των φοιτητών που κάνουν πρακτική άσκηση, ο χρόνος της πρακτικής άσκησης και η μηνιαία αποζημίωση ανά φοιτητή.

Και επειδή και μας ενδιαφέρει αλλά και έχουμε την ευθύνη, εκδόθηκε η σχετική ΚΥΑ -κοινή υπουργική απόφαση- από τους συναρμόδιους Υπουργούς, δηλαδή το δικό μας Υπουργείο, το Υπουργείο Εθνικής Οικονομίας και το Υπουργείο Περιβάλλοντος και Ενέργειας και από τις 28-6-2024 βρίσκεται στο Εθνικό Τυπογραφείο προς δημοσίευση.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υπουργό.

Συνεχίζουμε τώρα με τη συζήτηση της δεύτερης με αριθμό 1206/1-7-2024 επίκαιρης ερώτησης δεύτερου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Αφροδίτης Κτενά προς τον Υπουργό Παιδείας, Θρησκευμάτων και Αθλητισμού, με θέμα: «Να καταργηθεί και να μην ισχύσει φέτος η ελάχιστη βάση εισαγωγής».

Παρακαλώ, κυρία Κτενά, έχετε τον λόγο.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Κύριε Υπουργέ, είναι γνωστή η θέση μας για κατάργηση της ελάχιστης βάσης εισαγωγής, γιατί αποτελεί ένα άδικο μέτρο, έναν κόφτη, όπως λέμε. Περιορίζει, φράσσει τον δρόμο προς την τριτοβάθμια εκπαίδευση και το κάνει με άδικο και ταξικό τρόπο, γιατί πλήττει κυρίως παιδιά που έρχονται από φτωχές οικογένειες, καθώς όποιος έχει χρήματα μπορεί να βρει τον δρόμο του μέσα από διάφορες διαδρομές που έχουν δημιουργηθεί με το νομικό πλαίσιο που έχετε διαμορφώσει εσείς και οι προηγούμενες κυβερνήσεις.

Ειδικότερα, όμως, φέτος, εκτιμάμε ότι η κατάργηση της ελάχιστης βάσης εισαγωγής είναι επιβεβλημένη και αυτό έχει να κάνει ακριβώς με το τι έγινε φέτος με τα θέματα των πανελλαδικών, τόσο στα υψηλής δυσκολίας θέματα σε αρκετά μαθήματα, όπως η Φυσική και η Ιστορία, αλλά όπως φάνηκε και στο -επιτρέψτε μου την έκφραση- φιάσκο φέτος, όπως ακούστηκε από διάφορους που εμπλέκονται στη διαδικασία και έχουν σχέση με αυτή για μια σειρά μαθήματα, όπως είναι και στη Βιολογία και στα Μαθηματικά.

Για αυτά τα θέματα, λοιπόν, επειδή πραγματικά ταλαιπωρούνται τα παιδιά και οι οικογένειές τους χρόνια, προκειμένου να προετοιμαστούν για αυτές τις εξετάσεις, είναι άδικο να κόβονται λόγω της ελάχιστης βάσης εισαγωγής, να μην τους επιτρέπεται η πρόσβαση στο δημόσιο πανεπιστήμιο και, αντί για αυτό, είτε πετιούνται πραγματικά εκτός συνέχειας της ακαδημαϊκής τους πορείας είτε αναγκάζονται να βάλουν βαθιά το χέρι στην τσέπη, προκειμένου να σπουδάσουν σε κάποιο κολλέγιο ή τώρα, βέβαια, όπως έρχονται τα ιδιωτικά πανεπιστήμια, όπου πάλι εσείς διαμορφώσατε το πλαίσιο για αυτά.

Ρωτάμε, λοιπόν, τι μέτρα προτίθεστε να πάρετε, προκειμένου να μην ισχύσει φέτος η ελάχιστη βάση εισαγωγής για την πρόσβαση στα πανεπιστήμια.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κυρία συνάδελφε, αν δεν ήταν τόσο σοβαρό και ευαίσθητο το θέμα, θα μπορούσα να σας απαντήσω και μονολεκτικά. Είπατε εσείς ότι «η θέση μας είναι να μην υπάρχει ελάχιστη βάση εισαγωγής». Θα σας απαντούσα ότι η δική μας πολιτική θέση, όπως έχει διατυπωθεί και έχει πια γίνει και νόμος του κράτους, είναι να υπάρχει ελάχιστη βάση εισαγωγής.

Επειδή, όμως, ακριβώς αφορά παιδιά τα οποία προσπάθησαν και οικογένειες, όπως πολύ σωστά αναφέρατε, που αγωνίστηκαν για χρόνια, ξόδεψαν χρήματα και σε αυτά τα παιδιά και στις οικογένειες οφείλουμε μεγάλο σεβασμό, θα σας εξηγήσω γιατί η ελάχιστη βάση εισαγωγής ήταν πολιτική απόφαση συνειδητή και, κατά τη δική μας γνώμη, απολύτως σωστή και επιβεβλημένη.

Είχαν κατατεθεί, κυρία συνάδελφε, προτάσεις από τα πανεπιστήμια, υπήρχε σχετική εισήγηση της Εθνικής Αρχής Ανώτατης Εκπαίδευσης και αυτό για να έχουν αντίκρισμα οι σπουδές των νέων μας.

Ξέρετε πάρα πολύ καλά ότι ήμασταν οι πρώτοι στην εισαγωγή φοιτητών στα πανεπιστήμια και οι τελευταίοι στην αποφοίτηση και αυτό γιατί τα παιδιά μπορούσαν να επιλέξουν σχολές χωρίς να υπάρχει και το αντίστοιχο δικό τους επιστημονικό υπόβαθρο και αυτό ήταν ακόμη μεγαλύτερη αιμορραγία για τις οικογένειες και ακόμη μεγαλύτερο χτύπημα για τα παιδιά, τα οποία επένδυαν σε αυτό, χωρίς να μπορούν να ολοκληρώσουν τις σπουδές.

Οι προϋποθέσεις, λοιπόν, σύμφωνα με το άρθρο 1 του ν.4777/2021 για την εισαγωγή στην τριτοβάθμια εκπαίδευση, είναι και η καθιέρωση και η επιτυχία στην ελάχιστη βάση εισαγωγής, όπως αυτή διαμορφώνεται από τον μέσο όρο του μέσου όρου των τεσσάρων μαθημάτων ανά πεδίο και αυτό το γνωρίζετε.

Σε τι αποσκοπεί αυτή η ρύθμιση και γι’ αυτό την εισηγήθηκαν και τα πανεπιστήμια; Να διασφαλιστούν οι ακαδημαϊκές προϋποθέσεις, να υπάρχει επιτυχής φοίτηση και έγκαιρη ολοκλήρωση των σπουδών, να υπάρχει ποιοτική αναβάθμιση των σπουδών και να μειωθεί το ποσοστό των φοιτητών που αποκαλούμε «αιώνιους» και είναι οι φοιτητές που ουσιαστικά δεν ολοκληρώνουν τις σπουδές τους. Η ρύθμιση αυτή -και συνεχίζω την απάντηση που έδωσα στον προηγούμενο συνάδελφο- αφορά και στην ενίσχυση της αυτονομίας των ανωτάτων εκπαιδευτικών ιδρυμάτων, δηλαδή κάθε τμήμα, κάθε σχολή, κάθε εισαγωγική κατεύθυνση διαμορφώνει το ακαδημαϊκό προφίλ.

Με αυτόν τον τρόπο, λοιπόν, γίνονται και συνειδητές επιλογές στο μηχανογραφικό των υποψηφίων, επιλέγουν στοχευμένα τις σχολές σύμφωνα με τις κλίσεις, τις προτιμήσεις τους και νομίζουμε ότι αναβαθμίζονται οι ακαδημαϊκές σπουδές, ώστε τα παιδιά να φοιτούν, να ολοκληρώνουν τις σπουδές, οι σπουδές αυτές που θα κάνουν να τους δίνουν τα εφόδια εν συνεχεία να απορροφηθούν στην αγορά εργασίας, να είναι δηλαδή ό,τι ορθότερο μπορεί να κάνει η ελληνική πολιτεία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Κυρία Κτενά, έχετε τον λόγο για τη δευτερολογία σας.

**ΑΦΡΟΔΙΤΗ ΚΤΕΝΑ:** Κυρία Υπουργέ, ευχαριστώ για την απάντηση, ωστόσο θα μου επιτρέψετε να πω ότι αναφέρθηκα όχι απλά γενικά στη θέση μας, αλλά συγκεκριμένα στο τι έγινε φέτος στις πανελλαδικές εξετάσεις και ζητάμε να εξετάσετε κατ’ εξαίρεση φέτος αυτό το αίτημα.

Ωστόσο, επειδή αναφερθήκατε στη γενικότερη πολιτική του Υπουργείου, επιτρέψτε μου κάποια σχόλια. Το ότι δεν έχουν αντίκρισμα οι σπουδές δεν είναι θέμα ούτε των πανεπιστημίων ούτε της μη εφαρμογής τα προηγούμενα χρόνια, παλαιότερα εννοώ, ελάχιστης βάσης εισαγωγής. Έχει να κάνει με προβλήματα λειτουργίας του ίδιου του οικονομικού συστήματος στο οποίο ζούμε. Δεν θέλω να επεκταθώ. Σίγουρα δεν έχει καμμία σχέση η ελάχιστη βάση εισαγωγής με το αν κάποιος βρίσκει την πορεία του στην αγορά εργασίας αργότερα. Νομίζω ότι είναι προφανές αυτό το πράγμα.

Επίσης, οι αιώνιοι φοιτητές ή η καθυστέρηση ολοκλήρωσης στις σπουδές -και επιτρέψτε μου να το λέω μετά λόγου γνώσεως- δεν έχει να κάνει πάλι με την ελάχιστη βάση εισαγωγής. Έχει να κάνει με το ότι πραγματικά δεν υπάρχει η κατάλληλη προετοιμασία από το γυμνάσιο, από το λύκειο, ακόμα και από το δημοτικό, οπότε μην ανοίξουμε αυτό το θέμα, δεν προλαβαίνουμε.

Επίσης, μας ενδιαφέρει η πρόσβαση και η σύνδεση με το επάγγελμα. Θα έπρεπε το Υπουργείο να εξετάσει τη διεύρυνση του δικαιώματος πρόσβασης στη δωρεάν δημόσια παιδεία σε νέα προγράμματα σπουδών, να χρηματοδοτηθούν γενναία τα πανεπιστήμια, ώστε να ανοίξουν προγράμματα σπουδών με ζήτηση και όχι να κόβονται με μόνο κριτήριο την ελάχιστη βάση εισαγωγής, την ίδια στιγμή βέβαια που κάποιος που έχει χρήματα, που έχει κοπεί από την ελάχιστη βάση εισαγωγής, μπορεί να περάσει σε ένα κολέγιο ή σε ένα ιδιωτικό πανεπιστήμιο μεθαύριο και να έχει την ίδια επαγγελματική αναγνώριση στην αγορά εργασίας που έχουν απόφοιτοι των δημόσιων πανεπιστημίων που έχουν κοπιάσει και έχουν περάσει μέσα από τη δύσκολη διαδικασία των πανελλαδικών εξετάσεων.

Επίσης, αναφερθήκατε στην ποιότητα. Πάλι η ελάχιστη βάση εισαγωγής δεν έχει να κάνει με την ποιότητα των σπουδών. Η ποιότητα -και πάλι το λέω επειδή γνωρίζω πολύ καλά τι γίνεται στα πανεπιστήμια- έχει να κάνει με προβλήματα που έχουν να κάνουν με τη στελέχωση, έχει να κάνει με τις υποδομές -έχουμε και την επόμενη ερώτηση για τις φοιτητικές εστίες- έχει να κάνει συνολικά με το περιβάλλον, στο οποίο προσφέρεται η τριτοβάθμια εκπαίδευση σήμερα στη χώρα μας, καθώς βέβαια και με τα μέσα που έχουν οι φοιτητές πραγματικά να μετέχουν αυτής της διαδικασίας.

Ένα σχόλιο για το αυτοδιοίκητο. Το αυτοδιοίκητο -θα μου επιτρέψετε- το εννοείτε με την έννοια της οικονομικής αυτονομίας κυρίως. Σαφώς η μείωση της γραφειοκρατίας είναι καλό πράγμα, αλλά ταυτόχρονα σημαίνει αυτόνομη λειτουργία, οικονομικά αυτόνομη λειτουργία, δηλαδή περιστολή δαπανών από τη μεριά του Υπουργείου, δηλαδή περιστολή της χρηματοδότησης αντί για ενίσχυση της χρηματοδότησης και βέβαια αυτό σημαίνει ότι πετάτε το μπαλάκι στα πανεπιστήμια και τους λέτε: «βρείτε και λεφτά να κάνετε αυτά που θέλετε, άμα θέλετε να τα κάνετε». Προφανώς εκεί πέρα τα πανεπιστήμια θα απαντήσουν: «Ωραία, αφήστε μας να διαλέγουμε όσους θέλουμε, όσο λιγότερους γίνεται, όσους μπορούμε να εκπαιδεύσουμε». Δεν είναι αυτή η λογική, όμως, που οδηγεί σε μια τριτοβάθμια εκπαίδευση πραγματικά ποιοτική, υψηλού επιπέδου, χωρίς ταξικές διακρίσεις.

Κλείνω με το εξής: Σας παρακαλώ, εξετάστε κατ’ εξαίρεση φέτος το αίτημα για κατάργηση της ελάχιστης βάσης εισαγωγής λόγω των όσων συνέβησαν φέτος στις πανελλαδικές εξετάσεις και αναλογιστείτε, σας παρακαλώ, και το εξής: Έχουμε ζητήσει κατ’ επανάληψη να επιτρέπεται να κατοχυρώνουν οι μαθητές βαθμολογία προηγούμενων ετών, ώστε να μη ξαναδίνουν όλα τα μαθήματα κάθε χρονιά, ακριβώς γιατί είναι μια πολύ δύσκολη διαδικασία, πολύ δαπανηρή, μια πραγματικά μεγάλη δοκιμασία.

Εξετάστε το υπό το φως των δικών σας ρυθμίσεων για τις ατομικές διαδρομές μάθησης που είναι κεντρική ευρωπαϊκή πολιτική μέσα στο δαιδαλώδες πια σύστημα της μεταλυκειακής εκπαίδευσης, όπως διαμορφώνεται. Άρα, λοιπόν, ενώ αναγνωρίζεται το δικαίωμα να μαζεύει κάποιος μονάδες από εδώ και από εκεί για να στήσει ένα προφίλ, ένα πτυχίο -να το πω έτσι- έναν τίτλο σπουδών, δεν αναγνωρίζετε ταυτόχρονα στους υποψήφιους φοιτητές το δικαίωμα να κατοχυρώνουν κάθε χρονιά τη βαθμολογία τους ώστε να μπορούν με καλύτερους όρους να προσπαθήσουν την επόμενη χρονιά.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Κτενά.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Πολύ σύντομα θα πω ότι δεν είναι υποχρηματοδοτούμενη η ανώτατη εκπαίδευση. Χρηματοδοτείται με πάνω από ένα δισεκατομμύριο από όλα τα χρηματοδοτικά εργαλεία, τα οποία έχει το ελληνικό κράτος. Η αυτονομία για εμάς είναι πραγματικά συνειδητή πολιτική επιλογή διότι τα πανεπιστήμια είναι εκείνα που θα επιλέξουν το ακαδημαϊκό προφίλ, τον τρόπο με τον οποίο θα εκπαιδεύσουν τους φοιτητές και τις φοιτήτριες, ώστε να μπορούν να βρουν δουλειά μετά. Γιατί υποθέτω ότι η συντριπτικότατη πλειοψηφία των παιδιών δεν σπουδάζει μόνο για τη μόρφωση. Είναι θεμιτό και αποδεκτό κι αυτό. Σπουδάζει για να έχει εν συνεχεία και μια εργασία. Και απαραίτητη προϋπόθεση για να έχει εργασία είναι, κυρία συνάδελφε, να αποφοιτήσει. Το να πάει στο πανεπιστήμιο χωρίς να έχει τις προδιαγραφές χωρίς ενδεχομένως να ενδιαφέρεται και να μην αποφοιτήσει, σας βεβαιώ ότι είναι μεγαλύτερο βάρος για την οικογένεια ακόμη και για τον ίδιο τον υποψήφιο.

Ως προς τους αιώνιους φοιτητές να ξέρετε ότι ο νόμος έχει πάρει ειδικές πρόνοιες για εκείνους που εργάζονται και ενδεχομένως έχουν προβλήματα υγείας. Δεν είναι, δηλαδή, οριζόντια και αφοριστική η ρύθμιση.

Να έρθω, όμως, στο θέμα μας σχετικά με την κατάργηση για φέτος, γιατί υπήρχε σφαγή, όπως είπατε στην πρωτολογία. Μου έκανε εντύπωση η λέξη που χρησιμοποιήσατε. Γιατί αυτό μεν ήταν μια εικασία. Αλλά αφ’ ης στιγμής βγήκε η βαθμολογία, νομίζω δεν υποστηρίζεται από πουθενά. Θα κάνουμε, λοιπόν, σύγκριση των φετινών αποτελεσμάτων. Η εικόνα είναι ότι τα Αρχαία Ελληνικά και τα Λατινικά έχουν παρόμοιες βαθμολογίες με τις περσινές. Η Νεοελληνική Γλώσσα και η Ιστορία έχουν χαμηλότερες βαθμολογίες. Το ζήτημα της Φυσικής πράγματι ήταν δύσκολο απ’ ό,τι φάνηκε. Πιο δύσκολο σε σχέση με τα προηγούμενα χρόνια. Τα Μαθηματικά έχουν τα ποσοστά του 2022. Τα μαθήματα που δεν συγκεντρώνουν υψηλές βαθμολογίες είναι η Φυσική και η Έκθεση. Οι βαθμολογίες στη Χημεία και τη Βιολογία, που αναφέρετε κι εσείς, είναι αντίστοιχες με τις περυσινές. Και ξέρετε πολύ καλά, επειδή τα παρακολουθείτε, ότι κάθε χρόνο υπάρχουν και μαθήματα που θεωρήθηκαν εύκολα και μαθήματα που είχαν θέματα που θεωρήθηκαν δύσκολα.

Οι βάσεις διαμορφώνονται από τη ζήτηση στο μηχανογραφικό δελτίο που είναι μια πολύ απαιτητική διαδικασία. Από το Βήμα αυτό καλούμε τους υποψηφίους να την κάνουν πολύ συνειδητά, πολύ συγκεκριμένα γνωρίζοντας τι έχει το κάθε πανεπιστήμιο, τι πρόγραμμα σπουδών έχει, τι νέες συνεργασίες, τι ευκαιρίες κάνει.

Θα τελειώσω αναφέροντας αυτό το οποίο είπε ο Υπουργός Παιδείας. Δεν παίζει ρόλο η απόλυτη επίδοση. Είναι η σχετική επίδοση είτε είναι πιο δύσκολα τα μαθήματα σε ένα θέμα, είτε είναι πιο εύκολα, είναι ο ίδιος αριθμός των εισακτέων. Και αυτό νομίζω πρέπει να γίνει κατανοητό από όλους οι οποίοι συμμετέχουν σε αυτή τη διαδικασία και φέτος και κάθε χρόνο.

Εμείς θέλουμε να διασφαλίσουμε, κυρία συνάδελφε, ένα σύστημα εισαγωγής πιο δίκαιο. Και σας λέω πως το Υπουργείο μας εξετάζει διαδικασίες και παρεμβάσεις, οι οποίες τις αδιάβλητες πανελλαδικές εξετάσεις δεν θα τις θίξουν, αλλά την πρόσβαση των παιδιών θα την ανακουφίσει και θα τη διευκολύνει. Θα αναφέρω μόνον αυτό τελειώνοντας. Τα ψηφιακά φροντιστήρια, τα οποία είναι δωρεάν ενισχυτική φροντιστηριακή υποστήριξη σε παιδιά που δεν έχουν τις οικονομικές δυνατότητες ή δεν έχουν άλλες δυνατότητες λόγω του τόπου στον οποίο κατοικούν, να έχουν τέτοια πρόσβαση. Αυτά γίνονται τις απογευματινές ώρες με εκπαιδευτικούς οι οποίοι έχουν αποσπαστεί στο Υπουργείο Παιδείας, με ελεγμένη διαδικασία από το Υπουργείο Παιδείας, άρα με κύρος δωρεάν. Σε αυτά μπορούν να έχουν πρόσβαση οι μαθητές όχι μόνον τις απογευματινές ώρες που γίνονται αλλά από το ψηφιακό υλικό που βρίσκεται αποθηκευμένο να μπορούν ανά πάσα στιγμή να έχουν πρόσβαση εκεί. Είναι διαδραστικά, γίνονται ερωτήσεις, απαντήσεις, ακόμη και διαγωνισμοί.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, θα ήθελα να σας ενημερώσω ότι η πέμπτη με αριθμό 1187/26-6-2024 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας «Νέα Αριστερά» και Βουλευτή Μεσσηνίας κ. Αλέξανδρου Χαρίτση προς τον Υπουργό Κλιματικής Κρίσης και Πολιτικής Προστασίας με θέμα: «Σοβαρά ερωτήματα προκύπτουν από την υπόθεση της πυρκαγιάς στην Ύδρα σχετικά με τους επιβαίνοντες στην επίμαχη θαλαμηγό», δεν θα συζητηθεί κατόπιν συνεννόησης.

Επίσης, η πρώτη με αριθμό 1188/26-6-2024 επίκαιρη ερώτηση πρώτου κύκλου του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Αισχροκέρδεια και στα φυτοφάρμακα, αλλά ο Πρωθυπουργός τώρα το μαθαίνει», δεν θα συζητηθεί κατόπιν συνεννόησης.

Ομοίως, δεν θα συζητηθεί λόγω κωλύματος του Βουλευτή η δεύτερη με αριθμό 1190/26-6-2024 επίκαιρη ερώτηση πρώτου κύκλου του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιλχάν Αχμέτ προς τον Υπουργό Εξωτερικών, με θέμα: «Διέλευση τουριστικών λεωφορείων από τον κάθετο άξονα της Νυμφαίας στα ελληνοβουλγαρικά σύνορα».

Τέλος, δεν θα συζητηθεί λόγω αναρμοδιότητας η τέταρτη με αριθμό 1179/25-6-2024 επίκαιρη ερώτηση πρώτου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Εσωτερικών, με θέμα: «Μη νόμιμη συμπερίληψη στην πρόσφατη απογραφή πληθυσμού των παράνομων μεταναστών που φιλοξενούνται προσωρινά σε δομές εντός των γεωγραφικών ορίων της Κοινότητας Φυλακίου του Δήμου Ορεστιάδας Έβρου».

Ολοκληρώνουμε τις σημερινές επίκαιρες ερωτήσεις με την τρίτη με αριθμό 1209/1-7-2024 επίκαιρη ερώτηση δεύτερου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδα» κ. Αφροδίτης Κτενά προς τον Υπουργό Παιδείας, Θρησκευμάτων και Αθλητισμού, με θέμα: «Να παρθούν άμεσα όλα τα απαραίτητα μέτρα για την ασφαλή διαβίωση των οικότροφων στις φοιτητικές εστίες της Αθήνας κατά τους θερινούς μήνες».

Παρακαλώ, κυρία Κτενά.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Όπως γνωρίζετε, τα προβλήματα στις φοιτητικές εστίες είναι πάρα πολλά. Πρόσφατα περάσαμε ένα κύμα καύσωνα μέσα στον Ιούνιο και πραγματικά εκείνες τις μέρες υπέφεραν οι φοιτητές. Και ήταν και το έναυσμα γι’ αυτή την ερώτηση.

Ξέρετε, οι φοιτητές μένουν στις εστίες ακόμα και το καλοκαίρι για μια σειρά λόγους. Στις εστίες διαμένουν φοιτητές από τα ασθενέστερα οικονομικά στρώματα. Είναι τόσο λίγες οι θέσεις στις εστίες που καταλαβαίνετε ότι μόνο αυτοί που πραγματικά πληρούν μερικά πολύ αυστηρά κριτήρια μπορούν να βρουν θέσεις σε αυτές τις εστίες. Άρα, είναι παιδιά που έχουν απόλυτα ανάγκη αυτή τη στέγη και αναγκάζονται να μένουν και το καλοκαίρι, γιατί εργάζονται, γιατί εκπονούν διπλωματικές εργασίες ή κάνουν πρακτική άσκηση.

Συνεπώς δεν μπορούμε να πούμε ότι θα δούμε το πρόβλημα από τον Σεπτέμβρη, ότι θα περιμένουμε να ολοκληρωθεί ο διεθνής ανοιχτός διαγωνισμός που προκηρύχθηκε, απ’ ό,τι είδαμε, τώρα τον Μάιο.

Είναι απαραίτητο άμεσα να παρθούν όλα τα αναγκαία μέτρα προκειμένου να αντιμετωπιστούν προβλήματα, όπως: Στη φοιτητική εστία του ΕΚΠΑ στα τρία κτήρια Α, Γ και Δ, που μένουν χίλιοι εξήντα φοιτητές και δεν υπάρχει κανένα σύστημα κλιματισμού. Στη φοιτητική εστία Αθηνών με διακόσια σαράντα επτά δωμάτια δεν υπάρχει σύστημα κλιματισμού και δεν υπάρχει και ηλεκτρολογική εγκατάσταση για να το σηκώσει, αν πούμε ότι θα εγκατασταθεί. Παρόμοια είναι η κατάσταση στην εστία της ΑΣΠΑΙΤΕ. Στο κτήριο 9 των νέων εστιών του Μετσόβιου δεν λειτουργεί καθόλου ο κλιματισμός και στο 10 υπολειτουργεί.

Είναι πολλά αυτά τα στοιχεία και έχουμε και από όλη την υπόλοιπη Ελλάδα. Τώρα μιλάμε για την Αττική μόνο. Και βέβαια, είναι στοιχεία που τα γνωρίζετε καιρό τώρα. Έχουν επανειλημμένα καταγγελθεί από συλλόγους οικοτρόφων. Και όχι μόνο το θέμα του κλιματισμού, αλλά και το θέμα των ελέγχων και της αντιπυρικής προστασίας. Γιατί πολλές από τις εστίες βρίσκονται μέσα σε δάση του Λεκανοπεδίου και υπάρχει κίνδυνος. Και αναφερόμαστε και σε όλους τους υπόλοιπους ελέγχους, ηλεκτρολογικό, στατικό κ.λπ..

Άρα, λοιπόν, ρωτάμε τι μέτρα προτίθεστε να πάρετε προκειμένου να επιδιορθωθούν άμεσα όλες οι βλάβες στα συστήματα κλιματισμού των εστιών, τα ηλεκτρολογικά συστήματα στη φοιτητική εστία Αθηνών και την ΑΣΠΑΙΤΕ και να τοποθετηθούν κλιματιστικά ή κατάλληλου είδους κλιματισμός σε όλα τα δωμάτια και τους κοινόχρηστους χώρους των φοιτητικών εστιών και φυσικά με ευθύνη του κράτους.

Τέλος, ρωτάμε τι μέτρα θα πάρετε προκειμένου να προχωρήσουν όλες οι απαραίτητες εκείνες εργασίες για όλους τους ελέγχους που πρέπει να γίνουν στις φοιτητικές εστίες της χώρας ώστε να είναι ασφαλείς για τους φοιτητές.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Κτενά.

Παρακαλώ, κυρία Υπουργέ.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κυρία συνάδελφε, θα ξεκινήσω πάλι λέγοντας αυτό το οποίο καταλαβαίνω ότι σας ενοχλεί, αλλά είναι αυτό το οποίο ισχύει.

Υπάρχει το αυτοδιοίκητο εδώ των ανώτατων εκπαιδευτικών ιδρυμάτων και η οργάνωση και η λειτουργία και των φοιτητικών εστιών είναι αποκλειστικής τους ευθύνης, έχουν εσωτερικό κανονισμό λειτουργίας. Τον εισηγείται ο πρύτανης, τον ψηφίζει η σύγκλητος. Δηλαδή, υπάρχει σχετική απόφαση. Και μέσα σε αυτόν τον κανονισμό περιλαμβάνονται οι σχετικές ρυθμίσεις για την προστασία, την ασφάλεια των φοιτητών, του διδακτικού και του υπόλοιπου προσωπικού του ιδρύματος.

Έρχομαι, λοιπόν, στις φοιτητικές εστίες που λειτουργούν στα ΑΕΙ. Θέλω να σας πω ότι στη δευτερολογία μου θα πω για τις ψυκτικές εγκαταστάσεις. Στην πρωτολογία μου θα αναφερθώ στα άλλα θέματα τα οποία διαλαμβάνονται στην ερώτησή σας.

Εννοείται ότι η δωρεάν στέγαση για τους φοιτητές, είτε είναι προπτυχιακοί, είτε μεταπτυχιακοί, είτε υποψήφιοι διδάκτορες, είναι μέριμνα της πολιτείας οφειλόμενη. Τα αρμόδια όργανα του ΚΑΘΕ είναι εκείνα τα οποία έχουν την οργάνωση και τη λειτουργία. Η διαχείριση και η κάλυψη των λειτουργικών δαπανών των εστιών ανήκει στο Ίδρυμα Νεολαίας και Διά Βίου Μάθησης, το ΙΝΕΔΙΒΙΜ. Αυτό, σε συνεργασία με τα ανώτατα εκπαιδευτικά ιδρύματα, προμηθεύει και με κινητό εξοπλισμό τις φοιτητικές εστίες. Η χρηματοδότηση των έργων γίνεται από το Υπουργείο μας μέσω του Προγράμματος Δημοσίων Επενδύσεων και του τακτικού προϋπολογισμού. Τα χρήματα είτε τα δίνουμε απευθείας στα εκπαιδευτικά ιδρύματα είτε στο ΙΝΕΔΙΒΙΜ.

Σε ό,τι αφορά το εθνικό σκέλος του Προγράμματος Δημοσίων Επενδύσεων, για τις εστίες έχουν ενταχθεί έργα συνολικού προϋπολογισμού 4.156.924 ευρώ. Μέχρι τις 31 Δεκεμβρίου του 2023 είχαν διατεθεί τα 2.301.073 ευρώ και απομένουν να διατεθούν 1.855.851 ευρώ. Θα καταθέσω στη Βουλή για τα Πρακτικά την αναλυτική παρουσίαση των έργων και του προϋπολογισμού.

Ως προς τον τακτικό προϋπολογισμό του Υπουργείου μας, το ύψος της επιχορήγησης του ΙΝΕΔΙΒΙΜ, του Ιδρύματος Νεολαίας και Διά Βίου Μάθησης, το οποίο συνεργάζεται με τα ανώτατα εκπαιδευτικά ιδρύματα για τις εστίες, για το οικονομικό έτος 2024 το ποσό είναι 31.280.900 ευρώ. Έχει ολοκληρωθεί μέχρι σήμερα η πρώτη χρηματοδότηση ύψους 23.460.675 ευρώ.

Τώρα, σε ό,τι αφορά τη σίτιση που λέτε στην ερώτησή σας, κυρία συνάδελφε, το ΙΝΕΔΙΒΙΜ ενημερώνει υπεύθυνα το Υπουργείο -και κατ’ επέκτασιν εμείς εσάς- ότι δεν έχουν διακοπεί οι υπηρεσίες σίτισης. Ακολουθεί το ΙΝΕΔΙΒΙΜ τις οδηγίες για την κάλυψη των αναγκών στις φοιτητικές εστίες διαχειριστικής ευθύνης του με βάση την υπουργική απόφαση που έχει εκδοθεί ήδη από το 2012. Η σίτιση παρέχεται όλες τις ημέρες της εβδομάδας από 1η Σεπτεμβρίου κάθε ημερολογιακού έτους έως την περάτωση των εξετάσεων του εαρινού εξαμήνου.

Κάνατε μια αναφορά στο πόσιμο νερό. Πραγματοποιούνται έλεγχοι από διαπιστευμένα εργαστήρια και η παρακολούθηση της μικροβιολογικής ποιότητας του νερού γίνεται σύμφωνα με τις απαιτήσεις της νομοθεσίας. Επίσης, στα Πρακτικά θα κατατεθούν τα αντίστοιχα παραστατικά. Με τον ίδιο τρόπο γίνεται και ο έλεγχος της ποιότητας των τροφίμων. Η ανάδοχος εταιρεία, μετά τον έλεγχο των δειγμάτων, εκδίδει και πιστοποιητικά αποτελεσμάτων που τα αποστέλλει στη μονάδα του πανεπιστημίου, αλλά και στο ΙΝΕΔΙΒΙΜ. Όπως σας είπα, θα αναφερθώ στη δευτερολογία μου στα συστήματα ψύξης στις φοιτητικές εστίες.

Παρακαλώ για τα Πρακτικά, για να είναι και στη διάθεση της συναδέλφου.

(Στο σημείο αυτό η Υφυπουργός Παιδείας, Θρησκευμάτων και Αθλητισμού κ. Ζέττα Μακρή καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Παρακαλώ, κυρία Κτενά.

**ΑΦΡΟΔΙΤΗ ΚΤΕΝΑ:** Αναφερθήκατε στην αντίθεσή μας στο αυτοδιοίκητο και ότι ενοχλούμαστε από αυτό. Δεν είναι, ξέρετε, κάποια ιδεολογική αγκύλωση η αντίθεσή μας σε αυτό. Προκύπτει από πραγματικά γεγονότα και από την εμπειρία ετών. Αυτοδιοίκητο, έτσι όπως έχει εξελιχθεί μάλιστα μέσα στα χρόνια, πρακτικά σημαίνει εφαρμογή της πολιτικής της εκάστοτε κυβέρνησης με ίδιους πόρους του πανεπιστημίου. Τα πανεπιστήμια έχουν μία πολύ χαμηλή κρατική χρηματοδότηση ειδικά σε σχέση -και μη μου πείτε πάλι νούμερα, τα ακούμε συνέχεια- με τα προηγούμενα χρόνια, τα τρία, τέσσερα, πέντε, δέκα προηγούμενα χρόνια.

Διαχρονικά έχει μειωθεί δραματικά η κρατική επιχορήγηση προς τα πανεπιστήμια. Τα ίδια τα πανεπιστήμια διαμαρτύρονται και λένε ότι δεν μπορούμε να καλύψουμε τις ανάγκες των πανεπιστημίων με αυτά τα χρήματα. Αλλά θα βάλουμε στην εξίσωση και κάτι ακόμα, τις αυξημένες πια ανάγκες των πανεπιστημίων, το πώς έχει διευρυνθεί ο ρόλος τους, το πόσα περισσότερα προγράμματα καλύπτουν, το πόσες περισσότερες λειτουργίες καλούνται να έχουν, ιδιαίτερα μετά τον νόμο Κεραμέως, τον νέο νόμο-πλαίσιο εννοώ.

Άρα, λοιπόν, τα χρήματα δεν φτάνουν. Όσα εκατομμύρια και να μας απαριθμήσετε, προφανώς δεν φτάνουν και το λέμε εκ του αποτελέσματος. Υπάρχουν σοβαρά προβλήματα στη λειτουργία των πανεπιστημίων, στις υποδομές τους. Και για να μην πλατειάσω, να μείνουμε στις εστίες. Η πολιτική στις εστίες είναι η εξής. Η διαχείριση είτε γίνεται από το ΙΝΕΔΙΒΙΜ, είτε από τα πανεπιστήμια, σε κάθε περίπτωση περνάει μέσα από εργολαβίες.

Η πολιτική, λοιπόν, παράδοσης λειτουργιών των πανεπιστημίων στους εργολάβους έχει υπάρξει καταστροφική. Καταστροφική και για την ποιότητα των αποτελεσμάτων των υπηρεσιών που παρέχονται, καταστροφική και για τους εργαζόμενους που εργάζονται σε αυτούς τους εργολάβους. Τα προβλήματα είναι εκρηκτικά. Κάθε χρόνο, ξέρετε, και χειμώνα και καλοκαίρι έχουμε νέα προβλήματα. Αυτά που απαριθμούμε είναι κάποια από αυτά.

Αυτό στο οποίο εστιάζουμε σε αυτήν τη φάση είναι ότι έχουμε μπροστά μας ακόμα το καλοκαίρι, άρα πρέπει να παρθούν άμεσα μέτρα. Ο κλιματισμός είναι το πιο επείγον, αλλά πρέπει να δούμε και την προστασία από τις πυρκαγιές. Πρέπει να δούμε και τα γενικότερα προβλήματα υποδομών στις εστίες και αυτό πρέπει να γίνει άμεσα.

Και να πω και κάτι ακόμα. Όταν λέτε ότι έχουν τα πανεπιστήμια το δικαίωμα να αποφασίσουν τι θα κάνουν, πότε θα το κάνουν, πώς θα το κάνουν, όταν δεν έχουν την απαιτούμενη χρηματοδότηση, τους ωθείτε –όχι εσείς προσωπικά, καταλαβαίνετε τι εννοώ-, η πολιτική σας τους ωθεί να αναζητήσουν πόρους με άλλο τρόπο. Αυτό σημαίνει εμπορευματοποίηση μιας σειράς λειτουργιών. Και πάλι δεν είναι ιδεολογικό το κώλυμα εδώ πέρα, είναι πρακτικά τι βλέπουμε να γίνεται καθημερινά. Εμπορευματοποίηση σημαίνει ότι θα προβληθούν εκείνες οι πλευρές του πανεπιστημίου που μπορούν να φέρουν χρήματα. Οι φοιτητικές εστίες δεν μπορούν να αποφέρουν κέρδος, όταν προσφέρεις δωρεάν στέγαση στα παιδιά.

Άρα, λοιπόν, τα πανεπιστήμια εξωθούνται στο να ενισχύσουν πλευρές της λειτουργίας τους που μπορούν να αποφέρουν κέρδη -είτε αυτό είναι δίδακτρα είτε αυτό είναι πώληση είτε ενοικίαση- εις βάρος των δομών εκείνων και των δωρεάν εκείνων υπηρεσιών που έχουν ανάγκη οι φοιτητές μας, προκειμένου να ξεκινήσουν τη ζωή τους και να ενταχθούν στην εργασία, όπως λέγαμε και πριν.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Κτενά.

Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Εκείνο που θέλω να πω στη συνάδελφο είναι ότι όπως και εκείνοι παρακολουθούν -εννοώ το Κομμουνιστικό Κόμμα Ελλάδας- έτσι και εμείς παρακολουθούμε την παιδεία διαχρονικά και λαμβάνουμε μέτρα. Δεν υποχρηματοδοτείται η παιδεία. Το ότι δίνεται η δυνατότητα στα πανεπιστήμια να κάνουν, λόγου χάριν, μεταπτυχιακά ξενόγλωσσα προγράμματα τα οποία να έχουν δίδακτρα και στα οποία να έρχονται φοιτητές από όλον τον κόσμο οι οποίοι να έχουν υψηλού επιπέδου και δικές τους ειδικές προδιαγραφές, αλλά και οι δικές μας επιστημονικές προδιαγραφές να είναι υψηλού επιπέδου, δεν νομίζω ότι είναι εμπορευματοποίηση.

Σας είπα, λοιπόν, για τη χρηματοδότηση, δεν θα το επαναλάβω και επειδή τα νούμερα είναι μεν κουραστικά, αλλά είναι απαραίτητα, για να μην αποφύγω την απάντηση, θα σας πω για τη Φοιτητική Εστία Πανεπιστημίου Αθηνών –ΦΕΠΑ- στου Ζωγράφου. Η ενημέρωση που έχουμε από το ΙΝΕΔΙΒΙΜ είναι ότι τα τελευταία χρόνια έχουν εγκριθεί σημαντικά ποσά για την επισκευή, τη συντήρηση και την αποκατάσταση των συστημάτων ψύξης. Ειδικότερα, επιγραμματικά αναφέρω τις διαγωνιστικές διαδικασίες, είναι ενεργές όλες αυτές οι συμβάσεις: Επισκευή και συντήρηση ψυκτικών μηχανημάτων, κόστος σύμβασης 89.280 ευρώ, χωρίς να συμπεριλαμβάνεται ο ΦΠΑ, επισκευή δύο ψυκτικών μηχανημάτων συνολικού ποσού 37.079 ευρώ, έκτακτη επισκευή-εγκατάσταση κλιματισμού της ΦΕΠΑ, επισκευή υδραυλικών εγκαταστάσεων και μιας αντλίας ποσού 5.470 ευρώ, χωρίς να συμπεριλαμβάνεται ΦΠΑ, προμήθεια, τοποθέτηση ειδικών εξαρτημάτων για την επισκευή της εγκατάστασης κλιματισμού και τις ανάγκες Α΄ και Β΄ ΦΕΠΑ.

Και υπάρχει και η με αριθμό 369/2021 σύμβαση συντήρησης μέσω της οποίας υλοποιούνται οι απαραίτητες επισκευές, διότι, κυρία συνάδελφε, θα συμφωνήσουμε ότι οι επισκευές, προφανώς, χρειάζονται χρόνο και οι ζημιές παρουσιάζονται και αναφέρομαι σε ένα κόμμα του οποίου η νεολαία και οι φοιτητές ουδέποτε κατηγορήθηκαν για βανδαλισμούς, γιατί τη σέβονται τη δημόσια περιουσία.

Για όσα προβλήματα ψύξης παρατηρήθηκαν στο Εθνικό Καποδιστριακό Πανεπιστήμιο, έστειλε το πανεπιστήμιο έγγραφο στο ΙΝΕΔΙΒΙΜ και τη σχετική ενημέρωση και ακολούθησαν οι επισκευές, εργασίες αποκατάστασης του κεντρικού κλιματισμού. Η ενημέρωση που έχει το Υπουργείο μας -και σας τη μεταφέρουμε- είναι ότι ένας μικρός αριθμός δωματίων πράγματι δεν έχει ψύξη. Συγκεκριμένα, μας ενημερώνει το ΙΝΕΔΙΒΙΜ ότι τα κλιματιστικά στις Α΄ και Γ΄ ΦΕΠΑ λειτουργούν και ολοκληρώθηκαν οι εργασίες επισκευής του κλιματισμού και υπάρχουν τρία έως τέσσερα δωμάτια που έχουν πρόβλημα στον κλιματισμό και η εταιρεία συντήρησης δεσμεύτηκε ότι θα τα επισκευάσει αμέσως. Τα κλιματιστικά στη Δ΄ ΦΕΠΑ έχουν επισκευαστεί και λειτουργούν.

Έχουμε τις ιδιωτικές εταιρείες ΑΣΠΑΙΤΕ. Σύμφωνα με την ενημέρωση που έχουμε, δεν υπάρχει εκεί κεντρικό σύστημα ψύξης, υπάρχουν ορισμένα κλιματιστικά τύπου «split». Για την επίλυση των προβλημάτων, λοιπόν, αυτών το ΙΝΕΔΙΒΙΜ συνήψε σύμβαση για την προμήθεια, τοποθέτηση ηλεκτρολογικών πινάκων στις κτηριακές εγκαταστάσεις –το αναφέρετε και εσείς ότι δεν αντέχουν να μπουν μηχανήματα- έχει εγκριθεί δαπάνη 18.600 ευρώ συμπεριλαμβανομένου και του ΦΠΑ για να αντικατασταθούν οι πίνακες και αμέσως μετά θα προμηθευτεί το ΙΝΕΔΙΒΙΜ τα μηχανήματα για να ικανοποιηθούν και οι ανάγκες αυτές της εστίας αυτής.

Τέλος, όσον αφορά στη Φοιτητική Εστία Αθηνών, σύμφωνα με την ενημέρωση που έχουμε και εκεί δεν υπάρχει κεντρικό σύστημα ψύξης, υπάρχουν ορισμένα κλιματιστικά μηχανήματα τύπου «split». Υπάρχει μελέτη ανακαίνισης για τη Φοιτητική Εστία Αθηνών που βρίσκεται σε εξέλιξη.

Το νέο κτήριο που θα ανακαινιστεί θα έχει, μεταξύ άλλων, σύστημα ψύξης με χρήση αντλιών θερμότητας. Προσωρινά και μέχρι την ολοκλήρωση της ανακαίνισης έχουν εγκριθεί δαπάνες για την προμήθεια ψυκτικών. Έτσι, η Φοιτητική Εστία Αθηνών έχει προμηθευτεί ήδη πενήντα ψυκτικά μηχανήματα. Επίσης, θα τοποθετηθούν και άλλα δέκα φορητά κλιματιστικά εντός των επόμενων δύο εβδομάδων και επιπλέον δύο μεγάλα τύπου «ντουλάπας» εντός των επόμενων δέκα ημερών. Παράλληλα, έχουν εγκριθεί δαπάνες για τον έλεγχο και την αποκατάσταση των ηλεκτρολογικών εγκαταστάσεων, ενώ τις επόμενες δύο εβδομάδες θα εκδοθούν τα πιστοποιητικά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Και ολοκληρώνω, κύριε Πρόεδρε, με την Φοιτητική Εστία του Εθνικού Μετσόβιου Πολυτεχνείου. Απ’ ό,τι μας λέει η πρυτανεία, εκεί έχουν πραγματοποιηθεί οι απαραίτητοι έλεγχοι και έχουν αποσταλεί τα αιτήματα στο ΙΝΕΔΙΒΙΜ που σχετίζονται με τα προβλήματα κλιματισμού στα κτήρια 9 και 10. Όπως μας λέει το ΙΝΕΔΙΒΙΜ, η εταιρεία που τα συντηρεί στις 12-6-2024 έκρινε ότι πρέπει να επισκευαστούν αμέσως ορισμένα μηχανήματα, μεταξύ των οποίων και μηχανήματα του κτηρίου 10. Αυτή η επισκευή εγκρίθηκε από το ΙΝΕΔΙΒΙΜ και εντός των ημερών ολοκληρώνονται οι εργασίες. Επιπλέον, ολοκληρώθηκε και η διαδικασία αποψίλωσης του περιβάλλοντος χώρου των εστιών στο πλαίσιο των μέτρων αντιπυρικής προστασίας.

Και θα τελειώσω, κύριε Πρόεδρε, αναφέροντας ότι υπάρχει διαχρονικό και σταθερό ενδιαφέρον της Κυβέρνησης του Κυριάκου Μητσοτάκη για τις φοιτητικές εστίες. Έχουμε ήδη προχωρήσει σε ενέργειες για την ανέγερση φοιτητικών εστιών μέσω ΣΔΙΤ σε έξι πανεπιστήμια. Ο συνολικός προϋπολογισμός είναι σχεδόν 700 εκατομμύρια ευρώ και τα έργα αφορούν στο Πανεπιστήμιο Κρήτης με 255 εκατομμύρια ευρώ, στο Πανεπιστήμιο Θεσσαλίας με 116 εκατομμύρια ευρώ, στο Δημοκρίτειο Πανεπιστήμιο Θράκης με 105 εκατομμύρια ευρώ, στο Πανεπιστήμιο Δυτικής Μακεδονίας με 87,8 εκατομμύρια ευρώ, στο Πανεπιστήμιο Δυτικής Αττικής 64,2 εκατομμύρια ευρώ, στο Εθνικό Μετσόβιο Πολυτεχνείο-Εστίες Πολυτεχνειούπολης για την ολική ανακαίνιση της παλιάς φοιτητικής εστίας, όπως σας ανέφερα πριν, με 37,1 εκατομμύρια ευρώ.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 10.21΄ λύεται η συνεδρίαση για την προσεχή Δευτέρα 8 Ιουλίου 2024 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**